Merungkai Punca Warisan Wayang Kulit Semakin Dilupakan

Untuk mendapatkan maklumat terkini, ikuti kami melalui Telegram

Wayang kulit yang kita kenal merupakan satu seni budaya yang dikategorikan dalam teater tradisional. Wayang kulit merupakan satu aktiviti melahirkan bayangan menggunakan cahaya dalam bentuk patung ke atas kelir yang berada di panggung khas oleh seorang tok dalang.

Perkara yang perlu dititikberatkan oleh individu sewaktu melaksanakan sesebuah persembahan wayang kulit ialah bentuk dan saiz patung, cara gerakan patung dan iringan muzik yang akan digunakan. Budaya ini juga dilihat sering menggunakan watak-watak bersifat fantasi dan metodologi ketika membina imej bayang. Perkara ini dapat diperhatikan melalui watak dalam cerita Maharaja Wana, iaitu Sri Rama yang dianggap sebagai fantasi.

Budaya wayang kulit dapat dilihat di pelbagai tempat seperti Malaysia dan Indonesia. Hal ini telah membawa kepada kepelbagaian bentuk wayang kulit mengikut negeri dan negara. Terdapat empat jenis wayang kulit di Malaysia seperti Wayang Siam dan Wayang Melayu dari Kelantan, Wayang Gedek dari Kedah serta Wayang Jawa dari Johor. Keempat-empat wayang kulit ini berada di pelbagai negeri di Malaysia dan mencerminkan kepelbagaian jenis wayang kulit walaupun kesemua wayang kulit tersebut adalah budaya seni yang sama.

Seni budaya wayang kulit dibawa dari India sewaktu berlaku penyebaran agama Hindu ke negara-negara Asia Tenggara seperti Malaysia dan Indonesia. Pada awalnya, budaya ini sering dipersembahkan dalam upacara agama, namun kini budaya wayang kulit di Malaysia telah bertukar fungsinya kepada alat pendidikan dan penerangan dalam seni budaya tradisional.

Hal ini menunjukkan bahawa wayang kulit tidak lagi berfungsi sebagai wadah hiburan sahaja, bahkan sebagai saluran untuk mendidik masyarakat berkenaan nilai, norma dan kepercayaan. Walaupun perubahan arah budaya ini telah dilakukan, namun budaya ini tidak lagi menjadi perhatian dan ditelan arus zaman kerana faktor-faktor yang akan diterangkan.

Pengharaman wayang kulit yang berlaku di Kelantan telah menyebabkan kemunduran budaya ini di Malaysia. Tindakan pengharaman wayang kulit dilakukan menerusi sekatan pengeluaran permit kepada tok dalang untuk membuat persembahan secara umum seperti persembahan majlis keraian, namun pengecualian sekatan diberikan sekiranya persembahan bagi premis Gelanggang Seni dilakukan. Walau bagaimanapun, golongan tok dalang masih boleh melakukan persembahan wayang kulit di rumah persendirian.

Hal ini menyebabkan penurunan penglibatan tok dalang dalam persembahan wayang kulit. Walaupun terdapat pengecualian bagi pengharaman tersebut, persembahan yang dijalankan tidak boleh menggunakan cerita asal wayang kulit tradisional seperti cerita kitab Mahabharata dan Ramayana. Hal ini kerana cerita sebegini mengandungi unsur agama Hindu kerana asal usulnya dari India dan penyebaran budaya ini selari dengan peluasan agama Hindu. Perkara ini telah menyebabkan wayang kulit tradisional ini semakin dilupakan oleh masyarakat.

Persembahan wayang kulit yang dibenarkan adalah melibatkan cerita seperti kehidupan harian masyarakat dan pengajaran. Perkara ini telah meninggalkan anggapan bahawa Islam mengharamkan penggunaan figura manusia dan jalan cerita yang bersifat fantasi dalam diri masyarakat sehingga menyebabkan mereka tidak lagi melihat budaya ini sebagai satu seni. Perubahan genre wayang kulit telah menyebabkan masyarakat era ini semakin tidak mengenali wayang kulit tradisional sehingga menyebabkan budaya tersebut hilang ditelan arus perubahan zaman.

Kini wayang kulit tradisional mempunyai signifikan yang kecil sebagai satu bentuk hiburan di kawasan Pantai Barat Malaysia yang telah mengalami urbanisasi berbanding dengan kawasan pedalaman. Hal ini kerana generasi muda tidak lagi berminat untuk menceburi dan melihat persembahan wayang kulit. Perkara ini dapat dilihat menerusi jumlah yang semakin berkurangan dalam penglibatan pengamal, cendekiawan dan pengkaji dalam merungkai budaya ini. Generasi kini tidak mengambil serius berkenaan budaya ini dan mengamalkan sikap tidak ambil tahu tentang kepentingan budaya wayang kulit sehingga menyebabkan kelunturan nilai budaya tersebut di Malaysia.

Hal ini berlaku kerana proses modenisasi yang berlaku secara global menerusi penciptaan teknologi seperti televisyen dan telefon pintar yang menyebabkan generasi kini mempunyai medium hiburan lain. Mereka tidak lagi berminat menonton watak-watak tradisional seperti Seri Rama atau Arjuna, sebaliknya lebih menumpukan perhatian terhadap watak-watak moden dalam drama atau teater muzikal seperti SpongeBob yang kebiasaannya disiarkan di televisyen. Medium modenisasi lebih mudah untuk diakses dan tidak memerlukan generasi muda untuk bergerak ke premis tertentu berbanding persembahan wayang kulit. Hal ini turut menghilangkan minat generasi muda terhadap budaya seni ini.

Kehilangan minat generasi muda dalam mendalami budaya ini turut disebabkan oleh kekurangan dalam pendedahan budaya ini terutamanya di Malaysia. Hal ini berlaku apabila kerajaan Malaysia tidak mengutamakan agenda perkembangan budaya seperti wayang kulit selepas mendapat kemerdekaan pada tahun 1957 apabila kurang usaha serta inisiatif yang dilakukan bagi menyemarakkan kembali budaya tersebut. Hal ini berlaku kerana fokus pembangunan negara ketika itu lebih tertumpu kepada sektor ekonomi dan politik bagi membangunkan semula negara.

Pengabaian terhadap sektor budaya ini sehingga tiada usaha untuk memeliharanya telah mengakibatkan budaya tradisional seperti wayang kulit semakin merudum selepas 20 tahun Malaysia merdeka. Hal ini menyebabkan generasi muda tidak mendapat pendedahan berkenaan budaya kesenian wayang kulit yang membawa kepada penghakisan minat mereka terhadap budaya ini. Justeru, mendatangkan kemunduran terhadap budaya ini kerana kekurangan penyambung legasi budaya ini.

Pemodenan wayang kulit dapat disimpulkan sebagai satu daripada punca kemerosotan wayang kulit. Pemodenan ini berlaku apabila wayang kulit mula dijadikan sebagai animasi dan berlaku perubahan watak serta jalan cerita sewaktu mencipta animasi tersebut. Pemodenan wayang kulit kepada bentuk animasi dilakukan dengan menggunakan ilmu pengetahuan teknologi serta aplikasi yang dapat mencipta watak secara dua dimensi (2D) dan tiga dimensi (3D).

Rentetan itu, pemodenan wayang kulit telah mengakibatkan berlaku penurunan dalam pembinaan patung wayang kulit secara fizikal sehingga menyebabkan kelunturan nilai budaya tradisional. Penumpuan watak yang digunakan tidak lagi melibatkan watak tradisional, sebaliknya watak figura seperti Wok Yoh, Samad dan Said yang dijadikan bahan gurauan dalam animasi serta persembahan wayang kulit. Jalan cerita yang diketengahkan juga lebih tertumpu kepada cerita tentang kehidupan masyarakat yang menyebabkan masyarakat lebih cenderung melihat wayang kulit moden berbanding wayang kulit tradisional.

Pemodenan wayang kulit ini pada dasarnya merupakan satu inisiatif yang dilaksanakan bagi memulihara dan mengekalkan budaya wayang kulit di Malaysia sebagai pendedahan kepada generasi akan datang. Hal ini adalah perkara yang baik, namun penukaran jalan cerita serta watak yang dipaparkan kerana isu pertentangan nilai agama telah menyebabkan kelunturan wayang kulit tradisional. Natijahnya, generasi kini dan generasi akan datang hanya mengetahui wayang kulit dalam bentuk yang moden sahaja.

Isu ini menjadi kerisauan kepada tok dalang kerana kemungkinan yang muncul berkaitan kelenyapan wayang kulit tradisional di Malaysia terutamanya dalam bentuk persembahan langsung kepada penonton. Kemungkinan yang diperkatakan sudah dapat dilihat kerana kebanyakan anak muda tidak lagi mengetahui berkenaan wayang kulit tradisional yang asal.

Kesimpulannya, budaya wayang kulit semakin ditelan zaman kerana beberapa faktor, iaitu pengharaman persembahan wayang kulit di Kelantan sehingga menyebabkan kesukaran untuk masyarakat melihat persembahan wayang kulit. Selain itu, kemunduran ini juga berlaku kerana kekurangan minat dalam kalangan generasi muda terhadap budaya ini dan perkara ini berlaku kerana kurang pendedahan serta modenisasi global yang berlaku. Seterusnya, pemodenan wayang kulit yang melunturkan ciri-ciri wayang kulit tradisional sehingga menyebabkan masyarakat tidak mengenali jenis wayang kulit lagi. Setiap faktor di atas membawa kepada kelunturan wayang kulit tradisional.


Kepelbagaian Makanan dan Lokasi sebagai Daya Tarikan Pelancongan Perlis

Untuk mendapatkan maklumat terkini, ikuti kami melalui Telegram

Sandakan – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menyempurnakan kempen “Promosi Masakan Perlis @ Sandakan, Sabah” di Hotel Elopura, Sandakan, Sabah, baru-baru ini.

Pemilik Hotel Elopura, YBhg. Datuk Haji Mohd Affendi Datuk Haji Hamdan menyambut baik keberangkatan tiba baginda ke program anjuran Yayasan Tuanku Syed Putra (YTSP) Perlis bersama-sama hotel berkenaan.

Antara juadah popular di negeri Perlis yang disediakan khas untuk majlis berbuka puasa oleh Datuk Zull Aznam Haron dan dibantu oleh pasukan cef daripada Hotel Elopura yang beroperasi di Sandakan Harbour Square pada kali ini termasuklah kurma daging Perlis, gulai tulang dengan rebung dan pekasam ikan timah tasoh.

“Selain menu makanan yang enak itu, terdapat banyak lagi hidangan menarik di Perlis, misalnya laksa Kuala Perlis, pulut mangga harum manis dan pekasam ikan puyu,” titah baginda dalam satu kenyataan daripada YTSP Perlis.

Pada masa yang sama, baginda sangat mengalu-alukan kedatangan orang ramai untuk berkunjung ke negeri Perlis bagi menikmati pelbagai hidangan yang pastinya akan menambat selera para pengunjung yang merasai makanan tersebut.

“Perlis mempunyai banyak lokasi yang menarik untuk dilawati, misalnya Gua Kelam dan Taman Negeri termasuklah Wang Kelian View Point, Projek Transformasi DiRaja Kampung Nelayan Warna-warni Seberang Ramai Kuala Perlis, Empangan Timah Tasoh, Kangar Street Art, Superfruits Valley dan Ladang Kenaf,” titah baginda yang merangkap Pengerusi YTSP Perlis.

Jelas baginda lagi, kesemua lokasi pelancongan di negeri Perlis ini mempunyai daya tarikannya yang tersendiri dan sudah semestinya akan memberikan pengalaman dan kenangan yang tidak ternilai kepada setiap pengunjung yang mengunjungi negeri berkenaan kelak.


Isu-isu Budaya RRU Perbekalan 2023

Dalam ucapan perbahasan usul RRU Perbekalan 2023 di Dewan Negara, saya menyentuh beberapa perkara yang berkaitan dengan pembangunan aspek dalaman, khasnya pendidikan, agama, kebudayaan dan perpaduan.

Beberapa isu khas yang berkaitan dengan bidang kebudayaan yang saya kemukakan ini adalah selaras dengan keanggotaan saya di Dewan Negara mewakili bidang kebudayaan.  Antara perkara yang saya cadangkan termasuklah:

1. Cadangan agar kerajaan menyemak kedudukan kebudayaan sebagai keseluruhan cara hidup dalam jentera pentadbiran kerajaan. Kerajaan perlu memberikan keutamaan kepada kebudayaan dalam kementerian yang berkaitan, bukan di belakang sektor pelancongan. Dahulu pernah ada Kementerian Kebudayaan, Kesenian dan Warisan (KEKWA) yang menjurus kepada aspek penting tamadun negara. Jika masih dirasakan wajar kebudayaan dan pelancongan berada dalam satu kementerian, dari segi semangat dan epistemologi, nama “kebudayaan“ perlu mendahului “pelancongan“ sebagai gambaran keseriusan mengangkat kebudayaan sebagai teras tamadun negara.

2. Disarankan juga penubuhan Pusat Tamadun Melayu di tengah-tengah ibu negara Kuala Lumpur yang mencerminkan tamadun bangsa Melayu sebagai bangsa teras di negara ini yang sejarah dan warisannya bermula belasan hingga puluhan ribu tahun lalu di Pentas Sunda yang kini dikenali sebagai Alam Melayu. Saranan itu pernah juga dikemukakan oleh Tan Sri Rais Yatim, Yang di-Pertua Dewan Negara sebelum ini.

3. Pengisian Dasar Kebudayaan Kebangsaan (DKK) 1971 dan sejak tahun 2021 Dasar Kebudayaan Negara (DAKEN) perlu benar-benar terancang dalam program yang merentas semua sektor, melalui kementerian-kementerian lain, khasnya pendidikan, belia, agama dan peranan penting Kementerian Komunikasi dan Digital yang patut menjadi penyalur dan pengisi Dasar Kebudayaan Negara.

4. Berkaitan dengan pemupukan kebudayaan negara dalam kalangan remaja dan belia, saya sarankan pelaksanaan semula program khidmat negara yang sekali gus bertujuan untuk memperteguh patriotisme dan perpaduan golongan muda sebagai pelapis pemimpin, penjawat awam dan penggerak pembangunan negara dalam sektor lain.


Bahasa Kebangsaan dan Generasi Muda Berpisah Tiada

KUALA LUMPUR − Semangat cinta akan bahasa Melayu perlu diterapkan dalam diri generasi muda kerana mereka bakal meneruskan agenda negara dan memulihara warisan bangsa. Menurut YBhg. Prof. Datuk Dr. Harlina Halizah Siraj, Pengasas Akademi DR HAR yang bertindak sebagai moderator, bahasa kebangsaan ialah bahasa yang diguna dan diterima pakai oleh banyak penduduk dalam sesebuah negara yang mempunyai beberapa bahasa dan loghat lain. Bahasa kebangsaan negara ini ialah bahasa Melayu yang merupakan identiti negara ini.

Bagi generasi muda pula, mereka ditakrifkan berumur antara 10 tahun hingga 25 tahun (menurut PBB) dan jika di Malaysia, mereka berumur antara 18 tahun hingga 30 tahun. Anak-anak muda perlu menjulang bahasa Melayu walaupun bahasa Melayu dan bahasa Inggeris bersinergi.

Tambahnya lagi, rasa kecintaan terhadap bahasa Melayu perlu ditanam dalam diri generasi muda. Mereka juga perlu menjadikan bahasa Melayu “hidup“ bersama dengan teknologi yang ada. Bahasa Melayu perlu dipertahankan supaya tidak menjadi bahasa kasar dan kesat yang digunakan untuk memaki hamun manusia lain.

Selain itu, bahasa Melayu juga bernilai tinggi kerana mempunyai banyak perbendaharan kata. Namun begitu, pada masa ini, bahasa Melayu tidak digunakan secara meluas terutamanya dalam urusan pentadbiran dan perkhidmatan awam dan hal ini sangat tidak wajar. Oleh itu, agensi pentadbiran perlu menggerakkannya dan juga perlu ada kesedaran untuk menggunakan bahasa Melayu ataupun dwibahasa semasa menyampaikan mesej kepada masyarakat.

Sementara itu, YBhg. Datuk Haji Abang Sallehuddin bin Abg. Shokeran, iaitu Ketua Pengarah Dewan Bahasa dan Pustaka (DBP) pula berkata, tahap pembacaan pada zaman dahulu berbeza daripada sekarang. Pembacaan bagi bahan bacaan berbahasa Melayu dalam kalangan anak muda kini banyak mendapat cabaran hebat melalui pelbagai permainan dunia digital. Hal ini menyebabkan tahap pembacaan mereka semakin berkurang khususnya dalam bahasa Melayu.

Menurut beliau, perubahan zaman yang mencabar melibatkan sistem pendidikan seperti pertukaran dasar oleh kerajaan di sekolah juga banyak memberikan kesan terhadap penghayatan pembacaan dalam bahan bacaan berbahasa Melayu dalam kalangan anak muda. Contohnya, pengenalan dasar Pengajaran dan Pembelajaran Sains dan Matematik dalam Bahasa Inggeris (PPSMI) dan kemudiannya program Dual Language Programme (DLP). Kini sekolah kebangsaan mewajibkan pula mata pelajaran Bahasa Inggeris selain daripada Bahasa Melayu dan juga bahasa elektif yang lain seperti Bahasa Arab, Bahasa Iban dan lain-lain. Begitu juga dengan trend ibu bapa kini yang suka menghantar anak ke sekolah swasta ataupun ke sekolah antarabangsa.

Tambahnya lagi, terdapat tanda yang jelas tentang penggunaan bahasa Melayu dalam kalangan generasi muda yang mula “mencair“ dan kelihatan tidak penting yang ditambah pula dengan penggunaan gajet tanpa batasan. Hal tersebut menjadikan mereka bersikap individualistik dan agak terkapai-kapai dalam mencari identiti bahasa sendiri.

Namun begitu, 59 peratus generasi muda merasakan jati diri mereka agak luntur tetapi tahap jati diri terhadap bahasa Melayu sangat tinggi, iaitu 70 peratus. Hal ini menunjukkan bahawa mereka masih lagi mempertahankan jati diri bahasa Melayu kerana ingin dikenali sebagai rakyat Malaysia yang mesti pandai berbahasa Melayu. Rasa bangga dalam diri mereka sebagai rakyat Malaysia yang megah berbahasa Melayu masih ada.

Tambah beliau lagi, DBP mempunyai dana untuk membantu penerbit luar untuk menerbitkan lebih banyak bahan bacaan dalam bahasa Melayu. DBP tidak menganggap penerbit luar sebagai saingan tetapi lebih kepada usaha untuk mengembangkan bahasa Melayu dengan memperbanyak penerbitan bahan bacaan dalam bahasa Melayu. Hal ini bagi memasyarakatkan ilmu untuk memandaikan bangsa Malaysia dengan menjadikan bahasa Melayu sebagai bahasa ilmu, bahasa ekonomi dan bahasa negara.

Hal yang sama turut dipersetujui oleh Dr. Nur Aisyah Zainordin, iaitu Pakar Perubatan Universiti Teknologi MARA (UiTM), yang juga Pengasas IMAN Media Group. Menurutnya, faktor pengukuh kecintaan terhadap bahasa Melayu adalah melalui pembacaan bahan bacaan dalam bahasa Melayu. Dari sudut berkomunikasi dan menyampaikan mesej kepada masyarakat, rakyat perlu menggunakan bahasa Melayu. Istilah dalam bahasa Melayu juga perlu diperbanyak. Usaha memartabatkan bahasa Melayu dan memperkukuh bahasa Inggeris bermaksud bahasa Melayu dan bahasa Inggeris perlu bersinergi, iaitu saling melengkapi dan memerlukan.

Bahasa juga perlu dilihat sebagai medium penyampaian ilmu dan idea kepada masyarakat. Selain itu, bahasa Melayu juga perlu dikorporatkan, dibudayakan dan diintegrasikan dalam bidang penerbitan. Diskusi kebudayaan dalam bahasa Melayu juga perlu diperbanyak kepada golongan muda.

Sementara itu, Encik Kiridaren Jayakumar (CEO The Bibliophile Bookshop) menegaskan bahawa antara strategi yang boleh diketengahkan untuk meningkatkan penghayatan generasi muda terhadap bahasa Melayu adalah dengan banyak menerbitkan bahan bacaan dalam bahasa Melayu.

Syarikat perniagaan juga perlu ada kesedaran untuk menggunakan bahasa Melayu dalam pengiklanan seperti pada papan iklan. Bahasa Melayu sering tidak dianggap sebagai bahasa ekonomi tetapi masih ada juga syarikat yang menggunakannya sebagai bahasa komersial. Oleh itu, bahasa Melayu perlu diketengahkan dari sudut ekonomi bagi tujuan pengkomersialan.

Selain itu, karya-karya luar juga perlu banyak diterjemahkan ke dalam bahasa Melayu. Begitu juga dengan permainan digital yang boleh diperkenalkan dalam bahasa Melayu supaya semua bangsa boleh belajar bahasa Melayu. Kita perlu membudayakan bahasa kebangsaan sebagai suatu cara hidup bagi golongan muda.

Demikianlah penerangan menarik yang disampaikan oleh para panel yang terlibat ketika mengupas isu bahasa kebangsaan dan generasi muda dalam menanam rasa kecintaan terhadap negara dalam  Wacana Cinta Malaysia EP3: Bahasa Kebangsaan dan Generasi Muda Malaysia, anjuran Akademi DR HAR yang bersiaran secara langsung pada pukul 9:30 malam tadi menerusi Facebook Akademi DR HAR.


Dafen Kembali Hidup sebagai Kampung Seni

Untuk mendapatkan maklumat terkini, ikuti kami melalui Telegram

Pasaran seni China adalah yang kedua terbesar di dunia dengan jualan yang melonjak sebanyak 35 peratus pada tahun 2021. Justeru, tidak hairanlah apabila Dafen, iaitu sebuah kampung di pinggir bandar Longgang, Shenzhen, Wilayah Guangdong di China pernah disebut sebagai “kampung seni“.

Di Dafen terdapat kira-kira 8000 pelukis yang menghasilkan lukisan tiruan berdasarkan adi karya seni halus. Sebut sahaja karya Monalisa yang dihasilkan oleh Leonardo da Vinci, Starry Starry Nite (Vincent van Gogh) malah sehingga karya Cezzane atau Monet, semuanya mampu dihasilkan dan dijual dengan harga yang jauh lebih murah. Di samping itu, mereka mampu melukis karya replika itu secara hampir sempurna seperti karya asal.

Pada waktu kemuncak sekitar awal tahun 2000, tiga daripada lima cat air yang dijual di seluruh dunia dihasilkan di kampung berkenaan. Cat air tersebut bukan hanya dijual dalam pasaran tempatan, bahkan hampir di seluruh dunia merentasi Eropah, Timur Tengah dan Amerika Syarikat.

Walau bagaimanapun, eksport karya-karya seni itu mula merosot selepas tahun 2008 akibat kesan krisis kewangan global dan China kemudiannya menutup sempadan negara pada tahun 2020 kerana wabak pandemik COVID-19. Susulan itu, ada artis seni yang terpaksa menutup studio mereka.

Namun sejak China menamatkan polisinya yang berkaitan dengan pandemik COVID-19 pada penghujung tahun 2022, jalan-jalan di Dafen kembali sesak dengan kehadiran para pelancong dari serata dunia. Jika dahulu artis seni di Dafen menjual lukisan replika karya Vincent van Gogh pada kadar  1500 yuan ($220), namun kini mereka turut menjual karya asli sendiri dengan harga 50 000 yuan.

Kunjungan para pelancong ke Dafen juga bukan sekadar untuk membeli lukisan, bahkan ramai yang datang mahu mempelajari teknik melukis. Namun begitu, kebanyakannya mencari salinan adi karya dengan harga yang murah. Misalnya, catan Madonna and Child yang dihasilkan oleh Duccio dijual pada harga serendah 50 yuan sekeping.

Sebaliknya, jika karya yang sama dilukis dengan tangan, maka harganya berlainan dan mampu mencecah sehingga 1500 yuan pula. Sebelum krisis wabak pandemik COVID-19 melanda dunia, Dafen dianggarkan mampu menghasilkan 60 peratus daripada hasil lukisan cat minyak untuk pasaran dunia.


Rangka Manusia Tapak Arkeologi Guar Kepah Bakal Pulang dari Belanda

Putrajaya – Kementerian Pelancongan, Seni dan Budaya (MOTAC) menerusi Jabatan Warisan Negara dengan kerjasama kerajaan negeri Pulau Pinang bakal membawa pulang khazanah warisan negara yang disimpan di negara Belanda, iaitu bahagian-bahagian daripada rangka manusia Tapak Arkeologi Guar Kepah, Seberang Perai, Pulau Pinang.

MOTAC dalam satu kenyataan berkata, rangka-rangka ini dijangka akan dibawa pulang ke Malaysia pada tahun hadapan untuk disimpan dan dipamerkan di Galeri Warisan Arkeologi Guar Kepah yang sedang dibangunkan.

“Galeri dan Tapak Arkeologi Guar Kepah bakal menjadi salah satu produk arkeopelancongan utama negara dan diharapkan galeri ini juga akan menjadi produk pelancongan yang mesti dilawati sempena Tahun Melawat Malaysia 2025,” menurut kenyataan yang dikeluarkan oleh MOTAC baru-baru ini.

Di samping itu, galeri tersebut juga boleh menjadi pusat interpretasi untuk menyampaikan informasi berkaitan salah satu warisan arkeologi Malaysia kepada orang ramai dengan pengembalian rangka-rangka manusia ke tapak asal sewaktu dijumpai selain membuka ruang untuk penyelidikan lanjut ke atas rangka-rangka tersebut dan tapak prasejarah Guar Kepah.

MOTAC juga memaklumkan bahawa satu majlis simbolik membuka kotak yang mengandungi rangka-rangka manusia berkenaan telah diadakan pada 22 Mac lepas di Kementerian Pelajaran, Kebudayaan dan Sains Belanda, The Hague, Belanda yang dihadiri oleh Duta Besar Malaysia di Belanda, iaitu Datuk Nadzirah Osman serta delegasi kerajaan negeri Pulau Pinang yang diketuai oleh Yang Berhormat (YB) Profesor Dr. P. Ramasamy Palanisamy, Timbalan Ketua Menteri II Pulau Pinang.

Dalam majlis tersebut juga turut diadakan penyerahan surat persetujuan kerajaan Belanda untuk mengembalikan bahagian-bahagian rangka tersebut kepada kerajaan Malaysia yang telah disampaikan oleh Gerbert Kunst selaku Pengarah Dasar Antarabangsa, Kementerian Pelajaran, Kebudayaan dan Sains Belanda.

Menurut MOTAC, pihak kementerian amat kagum dengan kepantasan proses ini dan memuji keputusan yang diambil oleh kerajaan Belanda untuk memulangkan objek yang mempunyai nilai warisan kepada negara asal mengikut syarat dan penilaian yang ditetapkan negara tersebut.

Diharapkan usaha ini akan memperkukuhkan lagi hubungan dua hala kedua-dua buah negara terutama dalam bidang seni, budaya dan warisan. Rakaman penghargaan turut diberikan kepada pihak Kementerian Luar Negeri (KLN) dan Kedutaan Malaysia di Belanda atas segala kerjasama yang diberikan dalam usaha mengembalikan khazanah warisan negara ke tanah air.

Tapak Arkeologi Guar Kepah merupakan tapak arkeologi pertama di Malaysia yang telah dikaji oleh pengkaji Barat sejak tahun 1863 hingga tahun 1936 dan kesemua penemuan arkeologi di tapak tersebut telah dihantar ke luar negara termasuklah 41 rangka manusia yang disimpan di Naturalis Biodiversity NBC, Leiden, Belanda.


KOSISWA UMT Menikmati Iftar di Atas Kapal RV Discovery

Untuk mendapatkan maklumat terkini, ikuti kami melalui Telegram

Kuala Terengganu – Koperasi Mahasiswa Universiti Malaysia Terengganu Berhad (KOSISWA UMT) bersama-sama Ahli Lembaga KOSISWA UMT meraikan majlis sambutan berbuka puasa bersama dengan Timbalan Naib Canselor Hal Ehwal Pelajar dan Alumni (HEPA) UMT, Profesor Madya Dr. Mohd Izani Mohd Zain.

Tema Iftar On the Deck istimewa dibawakan oleh UMT untuk pengunjung yang ingin mencuba sesuatu kelainan dalam menikmati suasana berbuka puasa. Selain itu, pengunjung juga boleh menikmati pemandangan yang indah sambil menghirup udara segar di sekitar muara Sungai Terengganu.

Kuala Terengganu merupakan Bandaraya Warisan Pesisir Air dan menjadi bandar pertama di Pantai Timur Semenanjung Malaysia yang mendapat status bandar raya. Program anjuran kerjasama i-Create dan CRAFs UMT ini bertujuan memberi peluang kepada orang ramai mengenali bagaimana saluran (vessel) penyelidikan UMT berfungsi sebagai satu wadah penggalakan pelancongan pendidikan (edu-tourism).

Sewaktu berada di dalam kapal RV Discovery yang menjadi kebanggaan warga UMT, pengunjung sudah pasti akan dapat melihat keindahan Jambatan Angkat yang telah dirasmikan oleh Kebawah Duli Yang Maha Mulia Al-Wathiqu Billah Sultan Mizan Zainal Abidin ibni Almarhum Sultan Mahmud Al-Muktafi Billah Shah, Sultan Terengganu pada 14 September 2022 bersempena sambutan ulang tahun ke-60 keputeraan baginda. Jambatan ikonik itu telah memberi impak yang besar dalam pembangunan negeri dan menjadi salah satu produk baharu sektor pelancongan di negeri ini.

Dr. Mohd Shaari Abdul Rahman, Pengerusi KOSISWA UMT berkata, majlis iftar diadakan bertujuan untuk mengeratkan hubungan kerjasama antara KOSISWA UMT dengan pengurusan HEPA UMT. Impaknya, KOSISWA UMT telah berjaya melahirkan ramai usahawan pelajar dengan kerjasama Pusat Keusahawanan dan Kerjaya (CEC), HEPA UMT.

“Sokongan dan kerjasama pihak KOSISWA UMT dan HEPA UMT dalam membantu menjayakan agenda pembangunan keusahawanan dalam kalangan pelajar institusi pengajian tinggi bertujuan untuk mendidik serta membuka peluang kepada para pelajar untuk melaksanakan aktiviti perniagaan dalam pelbagai sektor. Selain itu, pihak universiti juga telah menyediakan platform infrastruktur dan prasarana seperti kiosk, ruang niaga dan pelbagai peluang latihan termasuklah secara dalam talian”, ujar Dr. Mohd Shaari.

Iftar On the Deck dan Moreh On the Deck merupakan antara promosi istimewa yang hanya ditawarkan pada bulan Ramadan. Para pengunjung sudah pasti akan berasa teruja melihat suasana kerlipan lampu pada waktu malam dengan keindahan pemandangan sambil menikmati hidangan di atas kapal RV Discovery.

Majlis iftar turut diserikan dengan kehadiran Haji Zukiferee Ibrahim, Pendaftar UMT termasuklah para pengunjung luar yang turut sama memeriahkan majlis iftar dan moreh yang ditawarkan dengan harga yang berpatutan serta pelbagai hidangan yang menarik.


Keindahan Pameran Lukisan Solo Alena Murang

Kota Samarahan – Alena Ose Murang atau lebih dikenali sebagai Alena Murang merupakan seorang penyanyi, penulis lagu, pemain sape dan artis visual yang menyanyikan lagu dalam bahasa Kelabit dan Kenyah telah berjaya menganjurkan Pameran Lukisan Solo bertajuk Colours of the Highlands bertempat di Galeri Hoan, La Promenade Mall, Kota Samarahan, Sarawak bermula dari 18 Mac hingga 30 April 2023.

Selain itu, Pameran Colours of the Highlands merupakan sebuah pameran lukisan medium campuran yang menggunakan dakwat, kapur, akrilik, cat air, kanvas, kertas, rakaman audio dan abu di sebuah rumah panjang yang pernah terbakar. Kehebatan Alena Murang menghasilkan koleksi lukisan yang dipamerkan di Pameran Colours of the Highlands menyerlahkan bakat dan minatnya dalam seni lukisan sejak kecil lagi.

Menurut Alena Murang, walaupun bidang muzik memerlukan penggunaan masa yang banyak, namun apabila terdapat masa lapang dan tidak mengembara untuk membuat persembahan, beliau akan mula berasa rindu untuk melukis. Di samping itu, kemahiran melukis merupakan satu cabang bakat tambahan Alena Murang selain bakat yang terserlah dalam bidang nyanyian. Hasilnya, penglibatan Alena Murang dalam bidang lukisan bertujuan untuk mengembangkan minatnya dalam dunia seni.

Pameran lukisan solo Alena Murang bertemakan Colours of the Highlands menceritakan pelbagai kisah kontemporari suku kaum Kelabit dalam lukisan, lukisan potret dan abstrak yang dihasilkan sejak sedekad lalu. Selain itu, Pameran Colours of the Highlands tercetus hasil daripada pelawaan Galeri Hoan pada tahun 2022 yang berminat untuk mempamerkan 50 koleksi lukisan hasil karya Alena Murang selama 10 tahun. Rentetan itu, Alena Murang bersetuju menerima pelawaan daripada Galeri Hoan untuk mempamerkan 50 koleksi lukisan hasil karya seni ciptaannya kerana faktor kelembapan industri muzik pada awal tahun 2022 ekoran kesan pandemik COVID-19.

Di samping itu, Alena Murang turut berkongsi kepada pihak media bahawa dirinya tidak pernah berasa letih, bahkan mempunyai limpahan idea dalam setiap penghasilan karya seni di studio peribadinya yang berada di Kuala Lumpur. Lebih membanggakan, Alena Murang menjadikan Vincent van Gogh, seorang pelukis terkenal Belanda sebagai idola dan inspirasi demi menghasilkan lukisan hebat dan menambah baik kemahiran seni lukisan pada masa hadapan.

Keindahan Pameran Colours of the Highlands menampilkan koleksi lukisan kegemaran Alena Murang, iaitu lukisan Pu’ Ayam yang mengisahkan tentang seorang anak kecil lelaki yang comel dan menarik yang berasal dari Long Banga, Marudi, Timur Laut Sarawak. Bahkan lukisan Pu’Ayam turut dipamerkan dalam Pameran Colours of the Highlands bermula dari 18 Mac hingga 30 April 2023.

Pameran Colours of the Highlands dibuka secara percuma untuk dilawati oleh pencinta seni lukisan, pelancong dan masyarakat tempatan. Sebanyak 50 koleksi lukisan solo Alena Murang dipamerkan dalam Pameran Colours of the Highlands dan dijual bermula dengan harga RM1000 sehingga RM25 000. Dalam pameran ini juga terdapat pameran penghasilan lukisan berdasarkan reka bentuk pusaran lingkungan besar serta seni gambar hitam putih yang diukir pada batu dan kayu yang digunakan oleh masyarakat suku kaum Kelabit pada masa dahulu.

Harapan Alena Murang agar Pameran Colours of the Highlands dapat memperkenalkan warisan kesenian kontemporari suku kaum Kelabit kepada pencinta karya lukisan, pelancong dan masyarakat tempatan. Lebih membanggakan, ibu Alena Murang menyokong minatnya serta menggalakkannya berkecimpung dalam bidang lukisan sejak pada usia yang muda untuk menghasilkan lakaran dan warna, penghasilan kolaj, menyulam dan melukis.

Tuntasnya, Pameran Colours of the Highlands merupakan hasil pameran lukisan solo koleksi sulung Alena Murang yang menggambarkan pelbagai idea menerusi seni lukisan dan seni hiburan. Hakikatnya, gambaran pelbagai idea menerusi seni lukisan dan seni hiburan sememangnya saling berkaitan dalam dunia fesyen dan muzik.

Maklumat lanjut berkaitan dengan Pameran Colours of the Highlands boleh didapati menerusi laman web rasmi Galeri Hoan dan laman web rasmi Promenade Mall, iaitu rashoangallery.com dan lapromenademall.com.my.


Dream Theater Kembali ke Kuala Lumpur Selepas Enam Tahun

Untuk mendapatkan maklumat terkini, ikuti kami melalui Telegram

Kuala Lumpur – Para peminat kumpulan muzik terkenal dari Boston, Amerika Syarikat, iaitu Dream Theater bakal dapat menonton persembahannya di Kuala Lumpur dan Singapura pada bulan hadapan. Dalam rangkaian jelajah Top of The World mereka, Kuala Lumpur dan Singapura merupakan antara destinasi yang akan digegarkan. Shiraz Projects dengan bangganya membawakan kumpulan yang ditubuhkan pada tahun 1985 ini ke The Star Theatre, Singapura pada 9 Mei 2023 dan Zepp Kuala Lumpur pada 10 Mei 2023.

Bagi Shiraz Projects, persembahan oleh Dream Theater ini menjadi kebanggaan mereka kerana dapat menjadi sebahagian daripada rangkaian Top of the World yang bermula dari Seoul, Korea kemudian ke beberapa buah negara dan berakhir di Indonesia.

Menurut Ketua Pegawai Eksekutif Shiraz Projects, Encik Shirazdeen Karim, pihaknya sebagai penganjur berasa sangat gembira dapat membawakan Top of the World kepada para peminat di Malaysia dan Singapura serta percaya bahawa para peminat Dream Theater telah lama mahu menyaksikan mereka kembali beraksi.

Dream Theater menamatkan jelajah UK 2023 mereka pada 21 Februari lalu dan akan memulakan semula jelajah di Seoul pada 26 April 2023. Seterusnya, menuju ke Jepun, iaitu Tokyo, Nagoya dan Osaka sebelum menggegarkan Malaysia, Singapura dan Indonesia. Kemunculan Dream Theater yang dibarisi oleh James La Brie (vokalis), John Petrucci (gitar), John Myung (bass), Jordan Rudess (keyboard) dan Mike Mangini (dram) sentiasa dinanti-nantikan, terutama dalam kalangan peminat muzik rock dan metal.

Dream Theater cukup dikenali dengan ketelitian dalam penghasilan muzik. Gubahan muzik mereka dilihat cukup progresif, kompleks dan padat terutama daripada pemain gitar Petrucci yang juga “pengemudi” mereka. Petrucci adalah antara pemain gitar terhebat dunia dan berada pada kedudukan kedua sebagai Pemain Gitar Metal Terbaik dalam buku The 100 Greatest Metal Guitarists pada tahun 2009.

Album terakhir Dream Theater yang bertajuk A View from the Top of the World telah dilancarkan pada tahun lalu dan merupakan projek pertama yang dirakamkan di studio mereka sendiri, iaitu Dream Theater Headquarters. Dengan judul yang sama, mereka telah beraksi di banyak lokasi untuk bertemu dengan para peminat termasuklah Malaysia dan Singapura.

Dream Theater dikhabarkan sedang membuat persediaan untuk penerbitan album studio ke-16 selepas A View from the Top of the World. Dream Theater berjaya memenangi Anugerah Grammy pertama mereka pada tahun 2022 dalam kategori Best Metal Performance bersempena Anugerah Grammy ke-64 menerusi lagu The Alien dalam album A View from the Top of the World.

Dalam satu kenyataan media, album A View from the Top of the World digambarkan sebagai teater impian pada kehalusan muziknya (Dream Theater at its musical finest). Hal ini berikutan dengan perkembangan bunyi yang mereka cipta di samping mengekalkan unsur-unsur baharu dan lama yang sekali gus diminati oleh para peminat mereka di seluruh dunia.

Album yang memuatkan tujuh buah lagu itu juga diangkat sebagai album studio kedua dengan kerjasama InsideOut Music dan Sony Music. A View from the Top of the World diterbitkan oleh Petrucci dan menyaksikan James “Jimmy T“ Meslin bertugas sebagai jurutera dan produksi serta hasil kerja adunan utama oleh Andy Sneap.

Justeru, buat para peminat tegar Dream Theater di Malaysia, jangan lupa untuk mendapatkan tiket dengan harga RM700 (VIP), RM398 (Berlian/Berdiri), RM258 (Platinum/Berdiri), RM398 (Emas/Duduk) dan RM258 (Perak/Duduk). Kepada para peminat di Singapura pula, tiket dijual pada harga $168 (Berlian), $148 (Platinum), $128 (Emas), $108 (Perak) dan $88 (Pemandangan Terhad).

Tiket mula dijual pada 3 April 2023, jam 2 petang menerusi laman sesawang www.myticket.asia untuk Kuala Lumpur, manakala www.sistic.com.sg pula untuk konsert di Singapura. Sebarang makluman terkini, sila layari laman sosial Shiraz Projects.


Martabatkan Kebudayaan Negara

Dalam ucapan perbahasan menyokong usul menjunjung kasih kepada Yang di-Pertuan Agong, sesi-sesi soal jawab dan ucapan perbahasan RRU Perbekalan 2023 di Dewan Negara, antara isu yang menjadi tumpuan utama saya termasuklah isu kebudayaan. Ucapan perbahasan dan soalan saya kepada kerajaan, khasnya Menteri Pelancongan dan Kebudayaan berkisar pada beberapa isu.

Yang terpenting ialah perhatian kerajaan kepada kebudayaan sebagai satu keseluruhan cara hidup yang ada masanya terpinggir dan kurang diberi perhatian yang sewajarnya. Bukti jelas ialah kurang berjayanya program pengisian Dasar Kebudayaan Kebangsaan (DKK) 1971. Dasar Kebudayaan Negara 2021 yang dirangka untuk menambah baik DKK mungkin mengalami nasib yang sama dengan DKK jika kerajaan tidak belajar daripada kesilapan masa lalu.

Di samping itu, penamaan Kementerian Pelancongan dan Kebudayaan secara langsung menunjukkan bagaimana kebudayaan terperosok di belakang sektor pelancongan. Bukti yang terang ialah kecilnya peruntukan bagi dua buah jabatan di bawah sektor kebudayaan, iaitu Jabatan Kebudayaan dan Kesenian Negara (JKKN) dan Jabatan Warisan Negara (JWN) yang mungkin dianggap tidak memberikan pulangan kewangan kepada negara. Timbalan Menteri kementerian tersebut mengakui kecilnya peruntukan bagi kedua-dua jabatan itu walaupun berusaha “memujuk“ dengan mengatakan adanya peningkatan peruntukan bagi tahun 2023. Kesilapan kerajaan lalu dalam meletakkan martabat kebudayaan negara sepatutnya dijadikan sempadan ojeh kerajaan baharu pasca-PRU 15 dengan mengubah nama kementerian agar kebudayaan diberi martabat yang hak baginya.

Rasional untuk memberikan nilai ekonomi kepada kebudayaan dan warisan saya hargai tetapi jangan sampai kebudayaan dan warisan yang dianggap dapat dikomersialkan sahaja yang diberi perhatian, sedangkan banyak unsur kebudayaan ketara dan tak ketara yang penting dilestarikan meskipun kurang atau tiada nilai komersialnya. Contohnya, aspek nilai, falsafah, pemikiran, pemuliharaan tapak arkeologi dan geologi tidak berkaitan dengan komersial, kecuali tapak arkeologi dan geologi yang berpotensi dikaitkan dengan pelancongan.

Dalam ucapan perbahasan dan soalan, beberapa kali saya tegaskan keperluan kerajaan menimbangkan pewujudan semula kementerian yang memartabatkan kebudayaan seperti yang pernah wujud pada tahun 1980-an dan 1990-an, iaitu Kementerian Kebudayaan, Kesenian dan Warisan (KEKWA) yang dipimpin oleh Tan Sri Dr. Rais Yatim sebagai menterinya. Jika soal biaya menubuhkan kementerian baharu menjadi kekangan, untuk sementara ini masih dapat diterima penyatuan sektor kebudayaan dan pelancongan, tetapi saya sarankan sektor kebudayaan dikehadapankan untuk memenuhi semangat dan hakikat keutamaan kebudayaan berbanding dengan pelancongan.

Dalam pada itu perlu diberi peningkatan peruntukan yang berganda kepada sektor kebudayaan dan warisan kerana banyak penyelidikan, ekskavasi, pemuliharaan, inovasi dan promosi yang perlu dilakukan. Hasil ekskavasi pasukan arkeologis USM pimpinan Prof. Dato’ Dr. Mokhtar Saidin misalnya, telah menemukan Pusat Tamadun Sungai Batu di Kedah yang wujud pada sekitar abad keenam Masihi dan menjadi pusat peleburan dan eksport besi ke dunia. Nilai ekonomi atau komersialnya mungkin kecil tetapi memberikan dampak sejarah yang amat penting kepada negara. Demikian juga apakah ertinya Pulau Pinang dan Melaka diiktiraf sebagai tapak warisan dunia jika tidak ada susulan kajian arkeologi daratan dan arkeologi di bawah air (arkeologi maritim) untuk penggalian dan penemuan khazanah warisan negara. Pasti bahawa kos untuk projek itu amat besar.

Lanjutan isu pokok pemartabatan kebudayaan negara itu berkaitan dengan peluasan pengajian, penyelidikan, penerbitan dan promosi kebudayaan dan warisan negara. Usaha menaikkan taraf Institut Alam dan Tamadun Melayu (ATMA) menjadi pusat kecemerlangan pendidikan tinggi bidang sains sosial dan kemanusiaan (HICOE) Kementerian Pendidikan Tinggi, sebagai contoh dapat memesatkan dan melonjakkan pengajian, penyelidikan, penerbitan dan pelestarian tamadun alam Melayu.

Perkara lain yang penting adalah berkaitan dengan upaya mengerjakan puluhan ribu manuskrip Melayu lama agar diangkat sebagai bahagian penting ilmu dan kearifan watan dalam pelbagai tanah tamadun, seperti agama, undang-undang, ketatanegaraan, pensejarahan, perubatan, persenjataan, teknologi, susastera dan diplomasi. Pengerjaan yang saya maksudkan meliputi beberapa program. Yang pertama ialah transliterasi Jawi klasik kepada Rumi, pengeditan dan penerbitan teks induknya dalam bentuk karya agung, seperti yang diusahakan oleh Yayasan Karyawan Malaysia, Dewan Bahasa dan Pustaka dan beberapa pihak lain.

Kedua, pengolahan karya induk manuskrip Melayu lama dalam bentuk terbitan turunan seperti edisi yang dipermudah, saduran, animasi, komik, teater, filem, dokudrama dan yang lain bagi tujuan pemasyarakatan karya-karya kearifan watan itu, termasuk di peringkat dunia. Program pelatihan untuk membina tenaga berkemahiran tinggi dalam pengendalian tugas yang berkaitan dengan manuskrip Melayu lama menjadi satu keperluan penting.

Cadangan yang turut saya angkat dalam sidang di Dewan Negara ialah penubuhan Pusat Tamadun Negara di ibu negara sebagai pengiktirafan kepada tamadun Melayu sebagai tamadun teras negara ini. Cadangan itu asalnya telah dikemukakan oleh Tan Sri Dato’ Seri Utama Dr. Rais Yatim kepada Perdana Menteri, dan saya angkat di sidang Dewan Negara agar kerajaan serius menyusulinya. Syukur Timbalan Menteri Pelancongan dan Kebudayaan dalam respons di Dewan Negara menyokong penuh cadangan itu.

Bersama-sama dengan beberapa pihak lain, saya merancang untuk menyediakan dan menyampaikan kertas cadangan kepada kerajaan bagi penubuhan pusat tersebut. Demikian juga, beberapa cadangan lain yang saya timbulkan dalam sidang di Dewan Negara perlu disusuli oleh persatuan dan badan lain yang merupakan pemegang kepentingan kebudayaan negara dalam bentuk sokongan dan kerjasama bersepadu untuk membantu kerajaan merealisasikannya.


Anugerah Seni BOH Cameronian Kembali dengan Wajah Baharu

Untuk mendapatkan maklumat terkini, ikuti kami melalui Telegram

Petaling Jaya – BOH Plantations dan Kakiseni mengumumkan senarai pencalonan untuk acara berprestij Anugerah Seni BOH Cameronian ke-18 (BCAA18) yang bertempat di Pusat Persembahan Seni Petaling Jaya (PJPAC). Majlis anugerah tersebut bakal berlangsung pada 14 Mei 2023 di PJPAC, 1 Utama Shopping Centre, Petaling Jaya, Selangor. BCAA18 disokong oleh penaja utama sejak sekian lama, iaitu BOH Plantations dengan kerjasama Binder Dijker Otte (BDO) di Malaysia yang muncul buat pertama kali sebagai rakan penganjur.

BCAA18 merupakan kemuncak persembahan karya yang dinilai sejak tiga tahun lalu, bermula dari tahun 2020 hingga tahun 2022 dan terdapat lebih 1010 produksi yang telah menyerahkan borang penyertaan untuk acara berprestij ini. Selepas tertangguh kira-kira tiga tahun akibat wabak pandemik COVID-19, BCAA kembali semula pada tahun ini dan bakal menjadi sebuah acara paling menarik untuk industri seni persembahan negara setelah operasi semula teater dan lokasi seni dibuka sepenuhnya kepada penonton.

Antara barisan panel juri BCAA18 termasuklah Dr. Andrew Filmer, Dominic Luk, Janet Kan, Ng Yuet Sum, Sara Heng, Dr. Sayyid Shafiee dan Tan E-Jan untuk kategori muzik. Manakala Alla @ Azura Abal Abas, Choong Wan Chin, Foo Chi Wei, Kenny Shim, Rathimalar Govindarajoo dan Mohd. Yunus Ismail bagi kategori tarian. Christopher Ling, Fazleena Hishamuddin, Dr. Muralitharan Pillai, Dr. Syahrul Musa, dan Yves Yap, Colin Kirton, Mervyn Peters, Michael Xavier Voon, Sabrina Hassan dan Sandra Sodhy pula bagi kategori teater.

Selain mengiktiraf individu yang cemerlang dalam lakonan, muzik dan tarian, BCAA18 turut mengiktiraf kru belakang tabir merangkumi produksi seperti kostum dan solekan, muzik dan bunyi, reka bentuk visual serta set dan reka bentuk pencahayaan.

Jason Foo, Ketua Pegawai Eksekutif BOH Plantations menyatakan kegembiraannya apabila BCAA kembali sebagai salah sebuah acara kemuncak dalam industri seni tanah air.

“Pada tahun 2020, BCAA17 diadakan secara maya buat pertama kali bagi meraikan pencapaian seni tahun 2019 dan mengiktiraf produksi terbaik untuk tahun tersebut. Syarikat produksi ini dikenal pasti berdasarkan sumbangan berterusan mereka kepada industri seni,” ujar Jason Foo.

Low Ngai Yuen, Presiden Kakiseni berkata, Geran BOH Cameronian diberikan untuk pengeluaran baharu bagi membantu memulakan semula pengkaryaan. Selain itu, tema BCAA18, iaitu A New Day, Setia Pada Senimu adalah cerminan sebenar semangat masyarakat seni persembahan untuk bangkit semula dari bawah dan kembali dengan semangat yang baharu.

Senarai akhir calon anugerah terbaik BCAA18 adalah teater A National History daripada Five Arts Centre, muzik Dark Light (Young Choral Academy), muzik Dream of the Red Chamber (Lee Rubber Chinese Orchestra KL), teater muzikal Follow the Light (TheatreThreeSixty) dan tarian N2 (La Danza Theatre).

Kategori Reka Bentuk Pencahayaan Terbaik pula, Tan Eng Heng dengan karya Alice in Wonderland terbitan Ballet Theatre Malaysia, Merentas Awan. Reconnect. Recreative (Kwang Tung Dance Company) serta Veeky Tan untuk Anggota (Five Arts Centre) sebagai calon akhir.

Calon akhir bagi kategori Reka Bentuk Visual dan Set Terbaik adalah Passion Ma (Alice in Wonderland dan Merentas Awan. Reconnect. Recreative serta Wong Tay Sy (Anggota).

Jyotsna Prakash (Kinnara-Moon People/Geetha Shankaran Dance), MK Ridzuan (Pragina-Emosi/The Actors Studio Seni Teater Rakyat & KLPAC) dan Ravi Shetty (Sadhana-The Grace Through Kathak/TFA Inner Space Dance Company) pula merupakan calon akhir kategori Reka Bentuk Bunyi dan Muzik Terbaik.

Di samping itu, hanya Krithika Ramachandran (Shyam..The Blue Devotion/Laasya Arts Academy) dan Queenie Chong (Alice in Wonderland) bertanding dalam kategori Reka Bentuk Kostum, Gaya dan Solekan Terbaik.

Kategori Persembahan Instrumental Berkumpulan pula ditandingi Cecilia Yap & Elaine Pao untuk A Pilgrim’s Song terbitan Viva Opera, Orang-Orang Drum Theatre X Angelika Niescier Trio (Gossip/Jue Ue Shi the Hidden Tune by Orang Orang Drum Theatre X Angelika Niescier Trio) dan Lee Rubber Chinese Orchestra (The Lantern Festival/Dream of the Red Chamber by Lee Rubber Chinese Orchestra KL).

Cecilia Yap turut bertanding dalam kategori Vokal – Persembahan Solo Terbaik dengan Mi Chiamano, Mimi (Aria of Mimi)/A Grand Night of Opera by KL City Opera, dan A Pilgrim’s Song mencabar Mak Chi Hoe (Non Piu Andrai, Farfallone Amoroso (Aria of Figaro)/Grand Night of Opera by KL City Opera).

Pemenang kategori Penghibur Utama Terbaik, Koreografer Karya Jangka masa Lama, Instrumental – Persembahan Solo Terbaik, Pengarahan Muzik Terbaik dan Persembahan Peneraju Terbaik akan diumumkan pada malam anugerah BCAA18.

Kategori Vokal – Persembahan Berkumpulan Terbaik ditandingi Kuala Lumpur City Opera Principal Artist and Chorus untuk lagu Brindisi. Manakala Mak Chi Hoe and Kuala Lumpur City Opera Chorus pula dengan lagu Votre Toast (Toreador Song) yang diterbitkan oleh A Grand Night of Opera by KL City Opera.

Ian Chow, Easee Gan dan Jacqueline Teng dengan Cabaret Series: Golden Melody 3 terbitan The Actors Studio Seni Teater Rakyat & KLPAC, Eric Lee Yin Fah (The Spirit of Celtic/Philharmonic Winds of Malaysia) dan Mervyn Peters (Songs for the Season 2022 – Peace on Earth/The Philharmonic Society of Selangor) pula bertanding dalam kategori Arahan Muzik Terbaik.

Persaingan kategori diminati ramai, iaitu Pelakon Lelaki Terbaik pula dipanaskan dengan pencalonan Akmal Asyraf dalam Bangsawan Indie: Raja Bersiong terbitan Revolution Stage X LiveinMyPoetry, Gregory Henno (Ignite: Festival Persembahan Solo Festival 2022 (Kumpulan B)/Good News Art Space, Shah Shaha (24 Jam dalam 37 Tahun/Theatre ThreeSixty) dan Zul Zamir (Ignite: Festival Persembahan Solo 2022 (Kumpulan A) sebagai calon akhir.

Satu lagi kategori kesukaan ramai, iaitu Pengarah Terbaik ditandingi Christopher Ling yang mengarahkan 24 Jam dalam 37 Tahun, Ling Tang (Ibu/Iron Gang Puppet Theatre), Mark Teh (A National History) dan Rahim Jo & Khairunazwan Rodzy (Bangsawan Indie: Raja Bersiong).

Kategori lain yang turut dipertandingkan ialah Pelakon Pembantu Lelaki Terbaik, Persembahan Berkumpulan Terbaik, Skrip Asal Terbaik, Reka Bentuk Pencahayaan Terbaik, Reka Bentuk Visual atau/Set Terbaik, Reka Bentuk Bunyi Muzik Terbaik, dan Reka Bentuk Kostum, Gaya dan Solekan Terbaik.


[email protected] 2023 Merapatkan Silaturahim dan Toleransi antara Kaum di Malaysia

Untuk mendapatkan maklumat terkini, ikuti kami melalui Telegram

Kuala Lumpur – [email protected] 2023 anjuran Jabatan Kesenian dan Kebudayaan Negara (JKKN) yang berlangsung pada 8 dan 9 April serta 15 dan 16 April ini mampu mengeratkan silaturahim dan toleransi antara kaum di Malaysia.

Menurut Yang Berhormat (YB) Khairul Firdaus Akbar Khan, Timbalan Menteri Pelancongan, Seni dan Budaya, program ini juga bertujuan untuk mengimarahkan dan memakmurkan bulan Ramadan sebagai bulan ibadah dan keprihatinan sesama insan selain menambah nilai kerohanian dalam diri setiap insan. Di samping itu, program ini turut menyemarakkan lagi kebudayaan dan kesenian negara kepada para pelancong asing.

“Program [email protected] pada tahun ini merupakan penganjuran kali ke-11 dan pada mulanya dikenali sebagai Festival Ramadan pada tahun 2012 hingga tahun 2014 dengan mencatatkan jumlah kehadiran khalayak tempatan dan antarabangsa seramai 65 380 orang pada masa tersebut,” ujar YB Khairul Firdaus Akbar Khan sewaktu berucap pada majlis Pelancaran [email protected] semalam.

Tambah YB Khairul Firdaus Akbar Khan lagi, sambutan program ini bertambah luar biasa selepas dijenamakan semula pada tahun 2015 hingga kini yang dikenali sebagai [email protected] dengan jumlah keseluruhan kehadiran pengunjung tempatan dan antarabangsa dari tahun 2015 hingga tahun 2019 adalah seramai 346 974 orang.

“Iftar [email protected] Online yang pertama kali berlangsung pada 29 hingga 30 April 2021 telah disiarkan menerusi JKKNTV Online dan telah berjaya meraih 13 925 tontonan dari Malaysia dan negara-negara luar seperti Singapura, Indonesia, Brunei, Thailand, Amerika Syarikat, United Kingdom, Mesir, Australia, Ethiopia, Qatar dan Taiwan dengan nilai perhubungan awam bagi Iftar 2021@ Ramadan Online adalah sebanyak RM5 265 037.91,” jelas YB Khairul Firdaus Akbar Khan.

YB Khairul Firdaus Akbar Khan turut berkata, pihak JKKN menyasarkan seramai 10 000 pengunjung bakal menghadiri program ini yang berlangsung di Dataran Merdeka, Kuala Lumpur selama empat hari, iaitu pada 8, 9, 15 dan 16 April ini. Sasaran ini dilihat realistik selepas beberapa siri penganjuran pada tahun terdahulu berjaya mendapat sambutan yang luar biasa daripada masyarakat Malaysia.

“Walaupun program [email protected] hanya dianjurkan di ibu kota sahaja, namun program ini turut berjaya menarik perhatian masyarakat dari luar Kuala Lumpur termasuklah para pelancong asing yang dianggarkan berjumlah seramai hampir 350 000 orang hingga tahun 2019,” kata YB Khairul Firdaus Akbar Khan.

Para pengunjung yang hadir ke program ini boleh menikmati suasana berbuka puasa beramai-ramai di atas jalan raya dan padang rumput sambil melihat pemandangan menarik Bangunan Sultan Abdul Samad. Antara pengisian menarik sepanjang program ini berlangsung ialah penyediaan bubur lambuk, tadarus al-Quran, solat berjemaah dan tarawih, tazkirah, ceramah perdana, persembahan nasyid, perkhidmatan kaunter bayaran zakat dan jualan trak makanan.

Majlis pelancaran program [email protected] 2023 turut disiarkan secara dalam talian menerusi laman media sosial Facebook Jabatan Penerangan Wilayah Persekutuan Kuala Lumpur di https://www.facebook.com/JabatanPeneranganWPKL/videos/183137707862297.


Badan Keluarga DBPWS Menyantuni Anak-anak Yatim

Johor Bahru – Badan Keluarga (BAKWIS) Dewan Bahasa dan Pustaka Wilayah Selatan (DBPWS) menyantuni anak-anak yatim Pusat Jagaan Kasih Setanggi dengan menganjurkan Program Ihya Ramadan dan Majlis Berbuka Puasa pada 10 April 2023, bertempat di Pusat Jagaan Kasih Setanggi, Johor Bahru, Johor.

Pengerusi BAKWIS, Muhammad Izwan Mohamad Don berkata, program ini julung-julung kali dianjurkan oleh BAKWIS yang bertujuan untuk meraikan golongan yang kurang bernasib baik. BAKWIS turut mengambil peluang melaksanakan aktiviti “Mudahnya Belajar Jawi” dan “Pertandingan Mewarna” bersama-sama anak-anak Pusat Jagaan Kasih Setanggi dengan kerjasama Unit Penerbitan DBPWS.

“Selain itu, BAKWIS turut menyampaikan sumbangan berupa barangan keperluan harian dan sumbangan duit raya bagi menceriakan anak-anak di pusat jagaan tersebut,” jelas Muhammad Izwan lagi.

Di samping itu, Pengarah DBPWS, Encik Mohd. Riduwan Wahab turut hadir menyampaikan sumbangan kepada Pengetua Pusat Jagaan Kasih Setanggi, Puan Juhaida Maskom.

“Saya berharap agar BAKWIS akan meneruskan program seumpama ini lagi pada tahun depan. Sungguhpun sumbangan kami kecil, namun diharapkan dapat membantu meringankan beban golongan yang memerlukan. Selain berbuka puasa, staf DBPWS turut meluangkan masa beramah mesra bersama dengan anak-anak Pusat Jagaan Kasih Setanggi.

“Selain mengeratkan silaturahim antara staf DBPWS dengan pihak komuniti setempat, program ini dapat menerapkan rasa simpati, menumbuhkan rasa kasih sayang dan keprihatinan terhadap golongan yang memerlukan, terutamanya anak-anak yatim yang sangat dahagakan kasih sayang dan perhatian daripada ibu bapa. Semoga dengan kehadiran staf DBPWS dapat memberikan dan menambah keceriaan kepada anak-anak Pusat Jagaan Kasih Setanggi,” kata Pengarah DBPWS lagi.

Pusat Jagaan Kasih Setanggi didaftarkan di bawah Jabatan Kebajikan Masyarakat pada tahun 2019 oleh pengasasnya, Puan Juhaida Maskom. Pusat Jagaan Kasih Setanggi mempunyai 37 orang kanak-kanak berumur empat sehingga enam tahun dan dibantu oleh tujuh orang pengasuh. Kepada sesiapa yang berminat untuk memberikan sumbangan boleh menghubungi Puan Juhaida pada talian 018-768 2779.


Rewang Aidilfitri di Tiga Daerah di Selangor Pupuk Amalan Menghargai Tradisi

Untuk mendapatkan maklumat terkini, ikuti kami melalui Telegram

Kuala Lumpur – Kerajaan negeri Selangor akan menganjurkan program Jom Rewang Sekampung Aidilfitri di tiga daerah negeri tersebut pada tahun ini bagi menghidupkan semula amalan tradisi dalam kalangan masyarakat Malaysia.

Yang Berhormat (YB) Borhan Aman Shah, Exco Pembangunan Luar bandar, Kampung Tradisi, Adat Istiadat Melayu, Kebudayaan dan Warisan Selangor berkata, program tersebut dijadualkan berlangsung di Klang, Sabak Bernam dan Gombak bagi memastikan golongan muda dapat merasai pengalaman suasana gotong-royong sekampung yang turut dimeriahkan dengan pelbagai aktiviti lain.

“Program rewang ini akan dianjurkan selama dua hari satu malam dengan kerjasama masyarakat kampung yang berkumpul untuk memasak dan bersama-sama menikmati hidangan pada sebelah malam dalam suasana kenduri sekampung,” kata YB Borhan Aman Shah ketika bersiaran dalam rancangan Selamat Pagi Malaysia anjuran Radio Televisyen Malaysia (RTM) semalam.

Tambah beliau lagi, tradisi ini perlu dikekalkan supaya masyarakat khususnya generasi muda dapat mengetahui bahawa gotong-royong masyarakat kampung sebenarnya telah wujud sejak sekian lama untuk mengekalkan perpaduan dalam semua lapisan masyarakat.

“Duli Yang Maha Mulia Sultan Selangor, Sultan Sharafuddin Idris Shah Al-haj Ibni Almarhum Sultan Salahuddin Abdul Aziz Shah Al-haj dijadualkan bakal mencemar duli menghadiri program Jom Rewang Sekampung Aidilfitri di Klang, manakala Perdana Menteri Malaysia, Yang Amat Berhormat (YAB) Dato’ Seri Anwar Ibrahim dan Timbalan Perdana Menteri Malaysia, YAB Dato’ Seri Dr. Ahmad Zahid Hamidi turut dijangka hadir bagi memeriahkan program tersebut,” ujar YB Borhan Aman Shah.

Menurut YB Borhan Aman Shah, program Jom Rewang Sekampung Aidilfitri ini dianjurkan selepas melihat kejayaan program Jom Rewang Sekampung yang dianjurkan pada tahun lalu. Di samping itu, kerajaan negeri Selangor juga akan menganjurkan program rewang sekampung di setiap daerah bagi menghidupkan kembali amalan tradisi dalam kalangan masyarakat sekali gus membentuk perpaduan yang utuh dalam kalangan masyarakat.

YB Borhan Aman Shah turut berkata, program Jom Rewang Sekampung yang dilaksanakan pada tahun lepas berjaya mengenal pasti identiti penduduk setiap daerah di Selangor kerana negeri ini sebenarnya mempunyai pelbagai etnik dan budaya yang unik dan berbeza.

Jelas beliau lagi, contohnya di Hulu Langat, program tersebut berkonsepkan majlis perkahwinan mengikut istiadat masyarakat Minangkabau, manakala di Sabak Bernam pula program tersebut dilaksanakan berdasarkan tradisi masyarakat Jawa.


Bahasa Melayu sebagai Bahasa Sains dan Teknologi

KUALA LUMPUR – Bahasa Melayu sebagai bahasa  sains dan teknologi? Hal ini tidak mustahil kerana bahasa Melayu sentiasa berkembang dan telah mengalami tiga zaman perkembangan bahasa, iaitu zaman kuno, zaman klasik dan zaman moden. Demikian antara kupasan menarik oleh Dr. Mohamad Alinor Abdul Kadir, Ahli Jawatankuasa Tetap Bahasa Melayu (JKTBM) dalam Ceramah Umum 1/2021 Jawatankuasa Tetap Bahasa Melayu.

Menurut Mohamad Alinor lagi, banyak cara untuk mengangkat bahasa Melayu sebagai bahasa sains dan teknologi. Antaranya termasuklah menemukan semua bentuk sumber dalam bahasa Melayu, menganalisis perkataan bahasa Melayu asli atau yang telah diubah suai atau ambilan, menganalisis makna atau konsep sains dan teknologi di sebalik perkataan bahasa Melayu asli atau yang diubah suai atau ambilan, membandingkan makna atau konsep dengan sains dan teknologi sezaman, membandingkan makna atau konsep dengan sains dan teknologi moden serta membangunkan konsep sains dan teknologi Melayu.

Ceramah menarik yang berjudul “Tiga Zaman Perkembangan Bahasa Melayu: Persoalan Bahasa Sains dan Teknologi“ ini bersiaran secara langsung  menerusi Studio Siaran Langsung Media Sosial DBP baru-baru ini.


Suri Teladan dalam Penggunaan Bahasa Melayu

Perdana Menteri Malaysia pada awal bulan Oktober 2021 mengakui bahawa Memorandum Persefahaman (MoU) Transformasi dan Kestabilan Politik yang ditandatangani antara kerajaan dengan pembangkang menampakkan impak yang baik.

Menurut Datuk Seri Ismail Sabri Yaakob, keadaan sekarang kelihatan agak tenang bukan sahaja di luar tetapi juga di dalam Dewan Rakyat yang bersidang pada setiap hari Isnin hingga Khamis.

“Di luar lebih tenang tetapi serangan terhadap kerajaan seperti dahulu sudah berkurangan. Walaupun pembangkang, saya dah beritahu mereka, kekal sebagai pembangkang. Mereka kecam kerajaan itu kerja mereka, kita perlu semak dan imbang kepada kerajaan,” kata beliau lagi.

Beliau menjelaskan bahawa keadaan sekarang menampakkan sikap saling menghormati yang semakin tinggi dalam kalangan ahli Parlimen.

Terdapat perubahan yang ketara dari segi sikap dan bahasa yang digunakan oleh ahli Parlimen selepas termeterainya perjanjian berkenaan. Sesungguhnya, hal itu merupakan “angin segar” dalam politik negara. Sebelum ini, keadaan di dalam Dewan Rakyat kecoh dan kadangkala tidak terkawal. Ada wakil rakyat yang gagal mengawal emosi malah kelihatan emosional.

Sesetengah wakil rakyat dan pemimpin politik negara ini bukan sahaja tidak memperlihatkan sikap mulia tetapi menggunakan bahasa Melayu rendah. Mereka menghamburkan kata-kata kesat, kasar, dan tidak sopan ketika berucap atau bangun mencelah.

Kini, kelihatan tidak terdapat gangguan dan jarang-jarang kita dengar wakil rakyat yang menggunakan bahasa yang tidak sopan dan kesat. Hal ini satu petanda positif dan budaya atau amalan ini harus terus dipupuk dan diamalkan di dalam Dewan Rakyat atau Dewan Negara dan Dewan Undangan Negeri.

Pada Ogos 2018, dalam satu pertemuan dengan budayawan di Petaling jaya, Presiden Parti Keadilan Rakyat, Dato’ Seri Anwar Ibrahim juga menegur sikap sesetengah perwakilan di Parlimen yang menggunakan bahasa Melayu secara cacamarba.

“Bukan sahaja penggunaan yang tidak betul, malah ada yang menggunakan kata-kata kesat dan tidak sopan. Hal ini tidak patut berlaku. Malulah jika anak-anak kecil melihat dan mendengar pertuturan sebegini,“ ujarnya. Beliau mengingatkan semua pihak agar tidak meremehkan bahasa Melayu sebagai bahasa kebangsaan.

Itulah sebabnya pada Julai 2020, Tan Sri Dato’ Seri Utama Dr. Rais Yatim mencadangkan agar ahli Dewan Rakyat yang tidak menjaga bahasa dan kelakuan ketika persidangan perlu dihadapkan ke Jawatankuasa Hak dan Kebebasan Parlimen dan pada masa sama perlu memberikan penjelasan mengapa mereka tidak boleh dikenakan denda atas perilaku masing-masing.

Dewan Rakyat perlu mewujudkan Tatacara Piagam Kelakuan Baik untuk ahli Parlimen ketika bersidang termasuk dari segi peraturan bahasa. Hal ini demikian kerana kita tidak boleh membiarkan ahli Dewan Rakyat yang gagal mengawal emosi ketika bersidang sehingga ada yang sanggup menggunakan kata-kata kesat sesama sendiri ketika bersidang.

Selain itu, tatacara itu juga bagi mereka yang menggunakan bahasa Inggeris sewenang-wenangnya dan mencampuradukkan bahasa Melayu dengan bahasa Inggeris. Mereka perlu menghormati bahasa Melayu ketika berbahasa di dalam Dewan, sesuai dengan taraf Dewan dan kedudukan mereka sebagai Yang Berhormat.

Tambahan pula, ada yang menggunakan gelaran negatif kepada lawan politiknya tanpa mempedulikan perasaan individu yang menjadi sasaran. Tujuannya adalah untuk menjatuhkan reputasi, memperlekeh dan menyerang pihak lawan tanpa mengendahkan tatapelakuan dan kesannya. Perbuatan sedemikian bukan sahaja merimaskan rakyat, tetapi mereka sebenarnya menghantar mesej yang tidak baik kepada rakyat, terutama kepada golongan muda dan pelajar sekolah.

Antaranya seperti “kepala bapakau”, “samseng” dan “monyet”, yang bukan sahaja boleh menyinggung perasaan orang lain tetapi memperlihatkan bahasa yang tidak sesuai sama sekali digunakan oleh mereka yang bergelar Yang Berhormat. Kata-kata kesat, mencarut dan penggunaan gelaran menghina, negatif dan mengejek membangkitkan kemarahan individu atau parti yang menjadi sasaran.

Ingat, pada zaman media baharu, pemimpin politik tidak lagi boleh lepas cakap atau bercakap sesuka hati.

Sebelum kemunculan media sosial, apa-apa yang berlaku di dalam Dewan Rakyat hampir tidak diketahui oleh rakyat, apatah lagi Dewan dianggap sebagai tempat yang elitis dan mulia – yang sukar didampingi dan didekati rakyat biasa.

Rakyat hanya tahu isu yang dibangkitkan dan kejadian di dalam Dewan, termasuk kekecohan dan sikap wakil rakyat yang suka menjerit dan menggunakan kata-kata kesat apabila dilaporkan oleh media arus perdana.

Wakil rakyat bukan sekadar menjadi pemimpin dalam bidang politik. Mereka seharusnya menjadi suri teladan dan contoh terbaik dari segi penggunaan bahasa Melayu. Seyogia diingatkan, pemimpin adalah seperti ular, jika kepala mematuk, ekor akan membelit.

Rakyat akan mengikut pemimpin yang memperlihatkan contoh yang baik, termasuk dari segi penggunaan bahasa. Bukan tidak ada istilah, kata-kata dan ungkapan pemimpin politik yang cepat popular dan digunakan dengan meluas oleh rakyat kerana wibawa dan kehebatan bahasa pemimpin terbabit pada suatu ketika dahulu.

Ya, kalau wakil rakyat dan ahli Parlimen tidak menggunakan bahasa yang baik, bagaimanakah mereka hendak menegur dan menasihati rakyat?

Tentulah prinsip kepemimpinan melalui teladan tidak akan dapat diterapkan. Jangan sampai ada ahli Parlimen yang serupa dengan bidalan Melayu, iaitu seperti ketam mengajar anak berjalan betul.

Tidak ada alasan untuk wakil rakyat kita tidak dapat menguasai bahasa Melayu dengan baik. Kita berbangga kerana ada dalam kalangan ahli Parlimen muda daripada bukan Melayu yang begitu komunikatif dan efektif dari segi penggunaan bahasa.

Bahasa mereka terpelihara dari segi penggunaan perkataan, tatabahasa, sebutan dan struktur ayat. Pemikiran mereka jelas dan teratur. Mereka berjaya menggunakan bahasa Melayu tinggi dengan idea bernas, sekali gus mengangkat darjat serta menaikkan imej dan reputasi mereka sebagai pemimpin.

Pemimpin politik seharusnya memperlihatkan keupayaan tinggi dalam penggunaan bahasa. Hanya dengan menguasai bahasa Melayu pada tahap terbina dan tahap tinggi mereka dapat membentangkan buah fikiran, hujah dan pandangan dengan baik.

Bagaimanakah mungkin seseorang pemimpin politik dapat membentangkan fakta, hujah dan wacana dengan berkesan jika tahap penguasaan bahasa Melayunya begitu rendah dan lemah?

Bagaimanakah mungkin dia dapat mempengaruhi khalayak jika bahasa Melayunya lemah? Tentu dia akan gagal berkomunikasi dengan baik dan gagal meyakinkan rakyat. Hal ini satu kerugian dari segi politik. Dalam komunikasi politik, keberkesanan dalam penggunaan bahasa amatlah penting.

Sebelum ini, kita dapat melihat bagaimana terdapat segelintir wakil rakyat yang terkial-kial mengungkapkan diri dalam bahasa Melayu walaupun sudah berada di dalam Dewan untuk puluhan tahun. Tidakkah mereka berusaha untuk memperbaik bahasa Melayu?

Adakah bahasa Melayu terlalu sukar? Tidakkah mereka sedar bahawa bahasa Melayu merupakan bahasa rasmi dan bahasa utama sebagai alat komunikasi dan perbahasan di dalam Dewan?

Ahli Parlimen perlu dilihat berupaya menguasai kosa kata, frasa, peribahasa, metafora dan unsur jalinan komunikasi yang lain. Penggunaan alat-alat hujahan atau dalil yang sesuai, didukung oleh teknik retorik dan stilistik yang sesuai  pasti akan memungkinkan pengucapnya menyampaikan hujah dengan berkesan.

Seharusnya, mana-mana ahli politik yang mahu mengukir kejayaan dalam bidang politik di negara ini perlu menguasai bahasa Melayu. Mereka perlu rajin membaca bahan bacaan yang berkualiti tinggi dalam bahasa Melayu termasuklah majalah dan buku terbitan Dewan Bahasa dan Pustaka. Hakikatnya, mereka memainkan peranan untuk mengangkat wibawa bahasa itu. Dalam usaha untuk mengangkat bahasa berkenaan, ahli politik terbabit juga mengangkat dan mengukuhkan etos dan wibawanya sebagai pemimpin.

Ahli Parlimen dan semua pemimpin politik sepatutnya bertanggungjawab dalam memberikan contoh terbaik dalam usaha memartabatkan bahasa  Melayu. Bahasa yang sopan dan berkualiti tinggi dapat menjadikan pemimpin politik suri teladan dalam penggunaan bahasa Melayu. Biarlah ahli politik kita turut dikagumi, dihormati dan disanjungi kerana kehebatannya menggunakan bahasa Melayu.

Dr. Jeniri Amir − Pengamat bahasa dan penganalisis politik yang merupakan Felow Kanan Majlis Profesor Negara.


[email protected] Menghidupkan Tradisi Malam Tujuh Likur

Untuk mendapatkan maklumat terkini, ikuti kami melalui Telegram

Kuala Terengganu – Jabatan Pelancongan Negeri Terengganu (JPNT) dengan kerjasama Lembaga Muzium Negeri Terengganu dan semua pejabat daerah di negeri tersebut sekali lagi menganjurkan Program Pelita Raya Terengganu 2023 (PeliTer @KBT) pada malam tujuh likur di Kampung Budaya Terengganu (KBT) pada tahun ini.

Pengerusi Jawatankuasa Pelancongan, Kebudayaan dan Teknologi Digital Negeri Terengganu, Yang Berhormat (YB) Ariffin Deraman berkata, program ini bertujuan untuk menghidupkan suasana malam tujuh likur sebagaimana masyarakat pada zaman dahulu menyambutnya.

Tambah beliau lagi, program ini berlangsung selama lima hari bermula dari 14 hingga 18 April 2023, jam 9.00 malam hingga 11.30 malam dengan bertemakan “Comeynya Peliter”. Program ini mengetengahkan konsep “1 Pejabat Daerah, 1 Rumah Tradisi” dengan setiap peserta membabitkan lapan daerah perlu menghiaskan rumah-rumah tradisi dan check point yang terdapat di KBT.

“Pejabat Daerah Dungun perlu menghias Rumah Bujang Serambi Selasar, Pejabat Daerah Hulu Terengganu pula diberi tugas mencantikkan Perahu Besar dan Galeri Pelayaran, Pejabat Daerah Kemaman (Istana Tengku Long), Pejabat Daerah Besut (Rumah Nelayan), Pejabat Daerah Kuala Terengganu (Rumah Bujang Berkembar), Pejabat Daerah Marang (Rumah Limas Belanda), Pejabat Daerah Kuala Nerus (Laman Warisan) dan Pejabat Daerah Setiu pula akan menghias Rumah Tele,” jelas YB) Ariffin Deraman ketika bersiaran dalam rancangan Manis Manis Pagi menerusi saluran radio Manisfm.

Menurut YB Ariffin Deraman, hasil rekaan replika dan dekorasi oleh para peserta perlu menggunakan barangan terpakai dan disyaratkan menggunakan lebih daripada 150 pelita sumbu.

YB Ariffin Deraman turut berkata, para pengunjung yang hadir ke program ini juga boleh melihat dan menikmati pelbagai aktiviti sampingan yang dirangka oleh pihak JPNT seperti demonstrasi dan jualan produk kering Industri Kecil dan Sederhana (IKS) serta turut dapat merasai pengalaman moreh tradisional negeri Terengganu selain melihat sendiri dan bergambar dengan pelbagai replika dan keunikan dekorasi pelita yang dipamerkan oleh para peserta yang melibatkan lapan pejabat daerah di negeri Terengganu.

“Harga bayaran masuk untuk orang dewasa hanya RM1 dan percuma bagi golongan orang kurang upaya (OKU), warga emas dan kanak-kanak yang berusia bawah 6 tahun,“ ujar YB Ariffin Deraman.

Beliau turut berharap agar program ini dapat merancakkan lagi aktiviti pelancongan negeri dan mampu memelihara adat dan budaya masyarakat Melayu dahulukala sekali gus mempromosikan Terengganu sebagai destinasi pelancongan pilihan yang menawarkan pelbagai pakej dan produk pelancongan yang berasaskan seni budaya dan warisan.

Program pada kali ini bukan sahaja menawarkan hadiah keseluruhan berjumlah RM14 000 kepada pejabat daerah, bahkan kepada para pengunjung yang hadir menerusi Pertandingan Fotografi, videografi dan Tik Tok [email protected] 2023 yang terbuka kepada semua pengunjung bermula pada 14 hingga 18 April 2023 dalam usaha untuk menarik lebih banyak pengunjung untuk hadir ke program tersebut.


Panjut: Kreativiti, Tradisi dan Rezeki

Sewaktu penulis menetap di Kuala Kangsar kira-kira 35 tahun yang lalu, terdapat satu kegiatan unik yang melibatkan penyertaan hampir semua peringkat umur merangkumi kanak-kanak, dewasa dan golongan tua. Kegiatan tersebut yang hanya dilakukan dalam bulan Ramadan dijadikan sebagai acara tahunan dan hingga ke hari ini, budaya tersebut masih lagi diteruskan sehingga dianggap sebagai satu tradisi ikonik kepada bandar diraja negeri Perak itu.

Pada malam menjelang Hari Raya Aidilfitri pula dapat dilihat kenderaan-kenderaan berkonvoi atau berbaris panjang bergerak perlahan-lahan dari bandar Kuala Kangsar menuju ke destinasi tumpuan seperti Kota Lama Kiri, Kota Lama Kanan dan Sayong untuk menyaksikan kemeriahan tradisi tersebut. Bukit Chandan turut menjadi salah satu lokasi tumpuan dengan orang ramai boleh melihat pertunjukan panjut yang berseberangan dengannya, iaitu di sepanjang pesisiran Sungai Perak.

Terlepas peluang menontonnya akan menyebabkan seseorang itu terpaksa menunggu tahun berikutnya kerana tradisi tersebut hanya dapat disaksikan dalam bulan Ramadan sahaja. Rentetan itu, tidak hairanlah apabila banyak kenderaan sanggup bersesak-sesak di atas jalan raya semata-mata untuk menjadi saksi kepada kemeriahan tradisi yang dimaksudkan.

Kegiatan atau acara yang dimaksudkan ialah Pesta Panjut dan kemuncak kemeriahannya ialah pada malam 27 Ramadan. Panjut berdasarkan Kamus Dewan Edisi Keempat didefinisikan sebagai suluh yang diperbuat daripada damar dan dibungkus dengan daun atau pancaran dan sinar lampu. Dalam konteks kegiatan yang dibicarakan dalam penulisan ini, panjut merujuk kepada pelita hiasan yang dipasang menjelang Hari Raya Aidilfitri dengan menggunakan minyak tanah.

Tradisi ini dikatakan bukan sahaja dapat mengeratkan silaturahim tanpa mengira lapisan umur, bahkan turut mampu mencetuskan pemikiran yang kreatif dan inovatif dalam memeriahkan suasana kampung masing-masing. Terdapat juga mukim-mukim yang mengadakan pertandingan dan pertunjukan yang bukan sahaja dapat mengeratkan hubungan pemuafakatan sesama ahli kariah sesebuah kampung, tetapi juga dapat mengindahkan kampung sehingga menjadi daya tarikan kepada masyarakat luar untuk menyaksikannya.

Sebagai contoh, pada tahun 2016, satu program yang dikenali dengan nama Pertandingan dan Pertunjukan Panjut Parlimen Padang Rengas telah dilancarkan dan sebanyak 42 buah kampung telah mengambil bahagian. Dalam program tersebut, tiga buah tema telah ditetapkan, iaitu “Kampungku”, “Bangunan Bersejarah” dan “Selamat Hari Raya”. Berdasarkan kepada tema-tema yang telah diputuskan itu, peserta-peserta yang mengambil bahagian akan mula membina replika atau menara sama ada berbentuk bangunan, tulisan, motif dan sebagainya dengan menggunakan buluh atau sebarang bahan yang berasaskan kepada penggunaan sumbu pelita secara kreatif dan unik yang mampu memikat sesiapa sahaja yang memandangnya.

Kuala Kangsar boleh dianggap sebagai induk atau pusat dalam Pesta Panjut kerana bandar diraja itu sudah sekian lama meraikan tradisi tersebut selain sering menghidangkan pelbagai seni bina yang kreatif dan unik yang sukar didapati di tempat-tempat lain. Pada tahun 2021 misalnya, panjut bersaiz gergasi bertemakan “Masjid Selat Melaka” telah dibina di Kampung Ribu, Padang Rengas. Tujuan seni bina tersebut dihasilkan adalah untuk mengembalikan nostalgia terhadap era kegemilangan Kesultanan Melayu Melaka yang pernah menjadi tapak penyebaran Islam di Tanah Melayu pada masa dahulu. Menurut laporan BERNAMA yang tersiar dalam Utusan Borneo pada 10 Mei 2021, lebih 2000 pelita digunakan untuk menyalakan panjut berbentuk masjid itu yang mempunyai seni bina empat aras yang memerlukan 32 batang buluh, 64 batang gelegar, 24 keping lantai dan 128 tetupai.

Sekitar tahun 1960-an, panjut bertemakan lambang-lambang parti politik menghiasi pemandangan di sekitar kampung-kampung di Padang Rengas. Di Kampung Lalang sebagaimana yang tercatat dalam satu artikel yang tersiar dalam Berita Harian pada 24 Februari 1964, menerusi inisiatif pemuda-pemuda parti politik PAS, hampir setiap rumah di kampung tersebut dipasang dengan panjut Bulan Bintang yang merupakan simbol yang menjadi lambang kepada parti berkenaan. Keadaan tersebut menyebabkan ahli-ahli UMNO terpinga-pinga kerana menyangkakan bahawa kampung itu telah menjadi kubu kuat PAS. Namun keadaan menjadi tenang dan harmoni setelah menyedari bahawa panjut-panjut bermotifkan bulan bintang itu sebenarnya merujuk kepada tema pertandingan panjut yang dianjurkan oleh para pemuda PAS dengan persetujuan penduduk kampung.

Sekitar dekad 1980-an dan 1990-an pula, panjut bintang menjadi tumpuan masyarakat di Kuala Kangsar kerana bentuknya yang unik dan bersifat mudah alih serta boleh digantung di perkarangan rumah. Pada masa itu, terdapat sebahagian penduduk yang menjadikan proses pembuatan panjut sebagai satu pekerjaan untuk mencari pendapatan sampingan.

Menurut laporan akhbar Utusan Malaysia bertarikh 3 April 1991, pembuatan panjut bintang dapat menghasilkan pendapatan yang lumayan kepada sesetengah penduduk dalam bulan Ramadan. Panjut bintang dijual dengan harga sekitar RM5 sehingga RM7 dengan jualan melebihi 200 unit. Keuntungan yang diperoleh adalah antara RM2200 sehingga RM3000 berdasarkan nilai wang pada masa ini.

Di sesetengah tempat di Kuala Kangsar khususnya di Kampung Talang, kemeriahan pesta panjut digamatkan dengan dentuman meriam. Pada masa dahulu, meriam tersebut diperbuat daripada buluh, namun kini pembuatannya lebih banyak menggunakan besi kerana dikatakan mampu menghasilkan bunyi yang lebih kuat. Menurut penulisan M. Hamzah Jamaludin dalam New Straits Times pada 9 Julai 2016, bahan kimia seperti kalsium karbida yang dicampur dengan air akan menghasilkan gas asetilena. Jika dicucuh dengan api, gas asetilena yang terhasil itu akan mengeluarkan dentuman bunyi yang kuat dan boleh membingitkan telinga.

Kemeriahan Pesta Panjut tidak terbatas di Kuala Kangsar dan mukim-mukim sekitarnya sahaja, sebaliknya merebak ke daerah-daerah lain. Mungkin kerana tertarik dengan suasananya yang begitu mengujakan, khususnya pada malam-malam terakhir menjelang hari raya, maka kawasan lain turut mengamalkan pendekatan yang sama. Bahkan ada kawasan-kawasan tertentu yang menganjurkan pertandingan dengan menawarkan hadiah yang lumayan.

Sebagai contoh di Bagan Serai yang terletak dalam daerah Kerian, hadiah yang ditawarkan kepada pemenang tempat pertama bagi tahun 2022 berjumlah RM7000, manakala tempat kedua dan ketiga masing-masing berjumlah RM4000 dan RM2000. Sebanyak 18 buah kampung mengambil bahagian dalam pertandingan tersebut. Kemeriahan sebenar tidak hanya dirasakan pada malam pertandingan, tetapi juga pada peringkat persediaan apabila para peserta yang terlibat saling bekerjasama bermula daripada pertukaran idea dan buah fikiran, pengumpulan wang untuk pembelian peralatan serta bergotong-royong untuk membina panjut.

Selain itu, panjut mempunyai daya tarikan tersendiri dalam menyerlahkan kreativiti serta sensitiviti terhadap isu-isu semasa. Sebagai contoh, panjut yang membentuk tulisan Justice for Bella telah dibina sebagai tanda simpati dan sokongan kepada remaja “sindrom down” yang dikenali sebagai Bella yang disyaki telah didera. Bagi menghasilkan seni bina tersebut, sekumpulan belia dari Kampung Bukit Merah, Semanggol yang terletak tidak jauh dari Bagan Serai telah menggunakan botol-botol sabun terpakai sebagaimana yang dilaporkan oleh Wat Kamal Abbas dalam Utusan Malaysia pada 25 April 2022.

Botol-botol tersebut kemudiannya diubah suai dan ditebuk bagi membolehkan pelita dinyalakan dari dalam botol tersebut. Selain botol sabun, bahan-bahan terpakai yang lain seperti tin minuman dan botol sos turut digunakan untuk membina replika berbentuk rumah rakit dan kereta api. Penduduk kampung turut mengambil kesempatan dengan mempamerkan peralatan menangkap ikan tradisional dan basikal-basikal lama yang dihiasi pelita bagi menambahkan seri dan suasana kemeriahan.

Setahun sebelumnya, panjut berbentuk kapal selam yang mempunyai ketinggian 3 meter dan panjang kira-kira 8 meter telah dibina oleh anak-anak muda di kampung tersebut. Mesej utama yang hendak disampaikan menerusi pembinaan panjut yang mempunyai bentuk sedemikian adalah untuk mengenang tragedi kapal selam Indonesia, KRI Nanggala 402 yang karam di perairan Bali, Indonesia selepas dilaporkan hilang pada 21 April 2021.

Selain kapal selam, reka bentuk lain yang tidak kurang menariknya adalah seperti kereta api elektrik (ETS) dan rumah kampung yang dibina di perkarangan Pusat Komuniti Bukit Merah sebagaimana yang dilaporkan dalam BERNAMA menerusi artikel yang tersiar pada 2 Mei 2021 dalam laman web Astro Awani.

Di Seberang Perak, pembuatan panjut berasaskan buluh masih lagi dikekalkan kerana dianggap sebagai warisan dan tradisi yang mempunyai nilai dan falsafah tersendiri menjelang hari lebaran. Walaupun tanpa tambahan warna dan seni bina yang kreatif, panjut tradisi ini tetap mempunyai peminat tersendiri dan mendapat sambutan yang menggalakkan di kawasan itu.

Sebagaimana yang dilaporkan oleh Noor Hidayah Tanzizi dalam Harian Metro pada 20 April 2022, salah satu faktor mengapa panjut buluh masih mendapat perhatian adalah kerana kehadiran suasana tradisional setelah sumbunya dinyalakan. Buluh yang digunakan adalah daripada jenis buluh kuning atau buluh betung. Bagi penduduk tempatan yang menjadikan pembuatan panjut buluh sebagai hasil sampingan, ternyata pendapatan yang diperolehi agak lumayan. Hal ini kerana sebatang buluh panjut boleh dijual antara harga RM25 sehingga RM35 berdasarkan bilangan sumbu sama ada enam atau sembilan sumbu.

Walau bagaimanapun, proses pembuatannya tidaklah semudah seperti yang disangkakan kerana pembuat perlu masuk ke dalam hutan untuk mendapatkan buluh-buluh yang berkualiti. Dengan menggunakan buluh-buluh sedemikian, maka panjut boleh digunakan selama bertahun-tahun kerana sifatnya yang tahan lama.

Panjut di Kuala Kangsar sekitar tahun 1960-an sebagaimana yang dicatatkan oleh Mokhtar Petah dalam penulisannya yang tersiar dalam Berita Harian pada 18 Mac 1961 tidak sekadar menghiasi halaman rumah dengan pelita, sebaliknya panjut menjadi satu temasya besar apabila masyarakat mengambil kesempatan untuk berada di luar rumah sama ada bersiar-siar, berpakaian baharu dan bertegur sapa.

Golongan pemuda dan pemudi yang masih bujang mengambil peluang untuk berkenalan antara satu sama lain, manakala para amil pengutip zakat berkunjung ke rumah-rumah untuk memenuhi hajat penduduk yang ingin membayar zakat fitrah. Menurut Mokhtar Petah, berdasarkan tinjauannya dalam penulisan tersebut, budaya sedemikian telah dipupuk kira-kira 50 tahun sebelumnya. Hal ini bererti tradisi tersebut mungkin telah dimulakan secara besar-besaran dan menjadi acara tahunan sekitar awal tahun 1900-an.

Panjut pernah mengalami zaman gelap atau duka pada tahun 1967 apabila banjir besar melanda Kuala Kangsar. Pada masa itu, lokasi-lokasi utama panjut seperti Kota Lama, Bukit Chandan dan Talang yang terkenal dengan dentuman meriam dan nyalaan pelita menjadi sunyi sepi dan gelap gelita kerana air dari Sungai Perak melimpah dan membanjiri kawasan-kawasan tersebut.

Peristiwa suram yang berlaku pada tahun 1967 itu tercatat dalam Berita Harian yang disiarkan pada 26 Januari 1967. Kini panjut merupakan sebahagian daripada sejarah dan terakam sebagai satu daripada budaya Melayu yang kaya dengan falsafah tradisi dan sarat dengan kehalusan seni.


P. Radhi Dendang Salam Hari Raya, Lagu Raya Terbaharu Jelmaan P. Ramlee

Untuk mendapatkan maklumat terkini, ikuti kami melalui Telegram

Kuala Lumpur – Setelah mula dikenali dan diminati ramai dengan lagu yang diberikan nafas baharu, iaitu Tiara dan Suatu Masa, penyanyi yang dikatakan mempunyai suara yang mirip dengan suara Seniman Agung, Allahyarham Tan Sri P. Ramlee, iaitu P. Radhi muncul mendendangkan lagu Hari Raya ciptaan baharu yang berjudul Salam Hari Raya.

Melodi ciptaan komposer dan pemuzik AR Wanz dan lirik karya Keon membawa P. Radhi semakin menghampiri kesamaan dengung suaranya dengan P. Ramlee. Radhi yang merupakan penyanyi eksklusif di bawah syarikat rakaman Luncai Emas Sdn. Bhd. (Luncai Emas) berasa amat teruja untuk mendendangkan lagu Hari Raya yang baharu selain lagu Hari Raya yang diberikan nafas baharu sahaja.

“Alhamdulillah, akhirnya terbit juga lagu asal pertama saya daripada Luncai Emas. Jutaan terima kasih kepada syarikat milik Dato’ M. Nasir ini kerana percaya kepada saya untuk mendendangkan lagu tersebut dan tidak lupa juga kepada pasukan di belakang tabir yang menjayakannya,” kata P. Radhi.

“Kita perlu akur sebenarnya bahawa Aidilfitri merupakan hari kemenangan dan hari kebesaran untuk umat Islam yang berjaya mengharungi dugaan Ramadan. Bagi saya, Aidilfitri juga dilihat sebagai cerminan untuk kita menilai jika ada kemajuan atau tidak dari segi kehidupan dan amalan di sepanjang Ramadan. Justeru, kita perlu meraikan Aidilfitri dengan penuh kegembiraan,” kata P. Radhi lagi.

Di samping itu, Wanz atau nama sebenarnya, Mohd. Ridzuan Taib memberitahu idea lagu Salam Hari Raya terhasil daripada mimpi beliau tentang P. Ramlee yang sedang mengalunkan sebuah irama sambil memetik gitar. Namun begitu, apabila Wanz tersedar, beliau tidak dapat mengingati secara keseluruhan melodi dalam mimpinya itu. Beliau cuma dipandu oleh sekelumit saki-baki ingatan dan terus melengkapkan melodi tersebut.

“Gaya lirik lagu Salam Hari Raya memfokuskan kepada gaya penulisan dan sebutan cara lama. Di samping itu, inti pati maksudnya pula mengagungkan kebesaran Allah SWT dan meraikan kemenangan umat Islam melawan nafsu diri. Hal itulah yang menjadi tumpuan saya tentang makna Hari Raya Aidilfitri ini,” ujar Keon yang telah menghasilkan lagu-lagu seperti Pertama Ramadhan Ini nyanyian Fotograf, Menyantun Kasih (Siti Nordiana) dan Kejoraku Bersatu (Search).

Kini lagu Salam Hari Raya sudah boleh distrim bermula 14 April lalu menerusi semua peranti seperti Apple Music, Joox, Spotify dan Itunes Store. Sebuah video lagu turut dilancarkan pada hari yang sama di Youtube Luncai Emas.

Luncai Emas sebagai penerbit dan pengedar tunggal lagu hari raya baharu ini ke pasaran digital mendedikasikan lagu Salam Hari Raya kepada seluruh masyarakat Malaysia bersempena dengan sambutan Hari Raya Aidilfitri dan berharap agar lagu ini dapat menarik minat pelbagai kaum terutamanya generasi muda.

Bergema takbir
di hening pagi Syawal
sayu menyentuh hati
mendengarnya.

Kulihat langit
semakin bersinar cahaya
kurasa bersyukur
dapat nikmat hari raya.

Hari mulia
hari menang kita
tertewas nafsu diri
kita rai di Aidilfitri.

Salam hari raya
segala puji Maha Esa
ampun dipinta
hari mulia.

Bersihkanlah diri
zahir dan batin terpuji
semoga kita dalam
restu Ilahi.

Hak cipta lagu/lirik: Luncai Emas Sdn. Bhd.


Iftar Perdana USIM Meriah

Nik Nur Aein Nik Hud
Nilai – Universiti Sains Islam Malaysia (USIM) menganjurkan program Iftar Perdana pada 17 April 2023 dengan 2500 pek makanan bernilai RM22 500 diedarkan kepada mahasiswa, staf serta penduduk di sekitar Nilai yang hadir bagi memeriahkan program Iftar Perdana di Kompleks Islam Tuanku Muhriz, USIM baru-baru ini.

Menurut Profesor Dato’ Ts. Dr. Sharifudin Md Shaarani, Naib Canselor USIM, program Iftar Perdana pada tahun ini merupakan anjuran tahunan peringkat universiti dengan tujuan utamanya untuk mengukuhkan jalinan kemesraan antara semua komposisi yang terlibat. Walaupun sebelum ini sudah ada program iftar harian sepanjang Ramadan, namun dengan penganjuran Iftar Perdana ini akan lebih mengeratkan jalinan silaturahim kerana melibatkan lebih ramai pihak.

“Bulan Ramadan bukanlah bulan yang hanya menahan diri daripada lapar dan dahaga sahaja, namun bulan Ramadan merupakan bulan yang mendidik kita supaya terus istiqamah melakukan amalan kebajikan seperti bersedekah dan menjamu makan. Alhamdulillah, penganjuran Iftar Perdana ini dapat membuka peluang kepada umat Islam untuk berinfaq sehingga dapat menyediakan makanan percuma sebanyak 2500 pek kepada para pelajar dan warga USIM yang hadir pada hari ini. Amalan ini merupakan antara sifat terpuji yang diajarkan oleh baginda Nabi Muhammad SAW,” jelas Profesor Dato’ Ts. Dr. Sharifudin.

Seterusnya, beliau mengambil kesempatan mengucapkan terima kasih dan menyatakan penghargaan kepada semua pihak yang terlibat dalam menjayakan program Iftar Perdana ini, terutamanya kepada Pusat Islam USIM dan penyumbang terbesar program, iaitu Bank Islam, Pusat Wakaf dan Zakat USIM, Bahagian Hal Ehwal Pelajar USIM serta Jabatan Bendahari USIM.

Dalam majlis yang sama, Dr. Muhamad Hafiz Saleh, Pengarah Pusat Islam USIM berkata, program Iftar Perdana pada tahun ini amat meriah di samping kadar kehadiran pengunjung yang tinggi berbanding dua tahun sebelumnya yang terkesan dengan pandemik COVID-19 yang melanda negara. Rentetan itu, majlis iftar secara besar-besaran tidak boleh dilakukan.

Jelas Dr. Muhamad Hafiz Saleh lagi, sepanjang bulan Ramadan pada tahun ini, pelbagai pengisian kerohanian diadakan di Kompleks Islam Tuanku Muhriz USIM merangkumi aktiviti iftar harian, solat tarawih, qiamullail bersama orang Yamin (Tawasul), tadarus al-Quran dan tazkirah Zuhur bagi meningkatkan kefahaman serta penghayatan dalam bulan Ramadan.

“Kami di Pusat Islam USIM hanya mengharapkan agar para mahasiswa dan orang awam dapat mengekalkan momentem ibadah bukan hanya dalam bulan Ramadan sahaja, bahkan dalam bulan-bulan yang seterusnya,” ujar Dr. Muhamad Hafiz Saleh.

10 malam terakhir Ramadan diserikan dengan program qiamullail dan sahur secara berjemaah bersama-sama orang Yaman (tawasul) di samping para mahasiswa dan warga sekitar yang turut hadir bagi memeriahkan majlis. Turut hadir ke majlis Iftar Perdana ini ialah Pengurus Bank Islam Cawangan Nilai, Tuan Muhamad Asyraf Zazali Mustafha, pendakwah selebriti terkenal, Ustazah Asma Harun, imam terawih, Sheikh Karim Omar Al-Makki serta para pegawai kanan USIM.


Tradisi Malam Tujuh Likur Semarakkan Sambutan Aidilfitri

Untuk mendapatkan maklumat terkini, ikuti kami melalui Telegram

Bahang kemeriahan sambutan Aidilfitri di Malaysia semakin terasa menjelang minggu terakhir bulan Ramadan. Suasana sesak bukan hanya terlihat di jalan raya tetapi juga di pusat membeli-belah dan bazar Aidilfitri di seluruh negara. Tambahan pula, masyarakat teruja untuk melakukan persiapan sambutan Aidilfitri setelah dua tahun tidak dapat pulang ke kampung halaman masing-masing.

Selain kemeriahan suasana membeli-belah, deretan dan limpahan cahaya yang menerangi laman rumah masing-masing sama ada daripada pelita buluh atau panjut dan lampu raya yang dipasang turut menandakan kita semakin hampir dengan Aidilfitri. Limpahan cahaya ini juga dikaitkan dengan malam tujuh likur yang merupakan antara tradisi dalam budaya masyarakat Melayu. Namun, tradisi ini semakin dilupakan kerana dikatakan menyimpang daripada akidah dan ajaran Islam.

Tradisi malam tujuh likur ini merupakan tradisi yang dilakukan oleh masyarakat Melayu sejak turun-temurun. Sewaktu zaman tahun 90-an dan sebelumnya, malam tujuh likur disambut meriah oleh orang Melayu terutamanya mereka yang tinggal di kampung. Malam ini merupakan tradisi warisan orang Melayu dan tiada dalam budaya Islam. 10 hari terakhir bulan Ramadan merupakan antara tempoh yang sangat istimewa bagi orang Islam kerana pada tempoh masa inilah bakal munculnya satu malam yang nilainya sama seperti seribu bulan, iaitu Lailatul Qadar.

Malam ini menjanjikan pahala yang berlipat kali ganda bagi mereka yang beribadah sebagaimana sabda Rasulullah SAW yang bermaksud: “Sesungguhnya bulan ini (Ramadan) telah datang kepada kamu, di dalamnya terdapat malam di mana amalan ibadat yang dilakukan pada malam tersebut lebih baik dan lebih besar ganjarannya daripada amalan selama seribu bulan. Sesiapa yang kehilangan malam tersebut sesungguhnya dia telah kehilangan semua kebaikan. Dan tidak akan kehilangan semua perkara tersebut kecuali orang-orang yang telah diharamkan (tidak mendapat petunjuk) daripada Allah SWT.“ (Hadis riwayat Ibnu Majah)

Tujuh likur membawa maksud malam yang ke-27 dalam bulan Ramadan. Malam tujuh likur merupakan tradisi wajib pada suatu masa dahulu dalam tradisi orang Melayu di penghujung bulan Ramadan. Bahkan, likur itu sendiri dikatakan membawa maksud antara malam 20 hingga malam 30 Ramadan. Malam tujuh likur turut merujuk kepada tradisi memasang pelita atau panjut.

Di Sarawak, tradisi memasang pelita buluh menjelang minggu akhir Ramadan ini dipanggil sebagai “bertuntung” dan amalan ini juga merupakan antara tradisi masyarakat Mesir. Di Mesir, masyarakat memasang lantera atau lampu yang dipanggil “fanoos” yang menerangi jalan-jalan di negara itu bermula dari hari pertama dalam bulan Ramadan lagi. Menurut Nurul Husna Mahmud dalam penulisannya yang bertajuk Sambut Malam Tujuh Likur, adat itu masih berlangsung sehingga hari ini apabila setiap pemilik rumah mahupun kejiranan di negara Tebing Barat itu akan mengutip duit bagi membeli lampu berkenaan pada setiap tahun yang mempunyai pelbagai bentuk serta warna.

Terdapat pelbagai pendapat dan cerita tentang permulaan tradisi tersebut di Mesir. Antara yang paling popular berkaitan tradisi tersebut ialah mengenai Khalifah Empayar Fatimiyah, Al Hakim Bi-Amr Illah yang mengarahkan semua sheikh masjid menggantung lilin bagi menerangi jalan-jalan di Kaherah sewaktu tibanya bulan Ramadan.

Bermula 10 malam terakhir Ramadan, terutamanya dua atau tiga hari sebelum menjelang sambutan Hari Raya Aidilfitri, orang Melayu akan mula memasang pelbagai pelita atau panjut bagi menerangi halaman rumah dan jalan. Pensyarah Fakulti Sains Sosial dan Kemanusiaan, Universiti Kebangsaan Malaysia (UKM), Dr. Yusmilayati Yunos menyatakan bahawa perbuatan memasang pelita pada malam tujuh likur di jalan-jalan menuju ke masjid adalah untuk menerangi laluan jalan bagi kemudahan penduduk kampung pada masa dahulu.

Pada masa dahulu, di kampung-kampung masih belum mempunyai lampu jalan raya seperti sekarang dan keadaannya gelap gelita. Terdapat pelbagai jenis pelita atau panjut yang digunakan oleh orang Melayu pada masa dahulu. Antaranya termasuklah pelita minyak tanah yang diperbuat daripada tin yang tahan lama kegunaannya, pelita minyak tanah yang diperbuat daripada buluh dan pelita minyak tanah daripada plastik yang beraneka warna di pasaran.

Seiring dengan perubahan zaman yang semakin canggih, pelita elektrik yang dijana oleh tenaga bateri boleh mengecas semula atau tenaga solar menjadi pilihan masyarakat terutamanya bagi masyarakat yang tinggal di kawasan bandar. Pelita-pelita tersebut akan disusun secara kreatif pada buluh dan tiang untuk menerangi halaman rumah atau lokasi tanah lapang. Di samping itu, masyarakat kini turut menggunakan lampu diod pemancar cahaya (LED) untuk menerangi halaman rumah masing-masing pada malam-malam penghujung Ramadan.

Hakikatnya, suasana malam penghujung Ramadan yang dilimpahi cahaya sangat cantik dan menambahkan kemeriahan sambutan Aidilfitri walaupun menggunakan apa-apa jenis pelita. Suasana tersebut juga membangkitkan lagi semangat untuk menyambut hari raya kepada masyarakat terutamanya golongan kanak-kanak yang teruja dengan susunan pelita yang cantik dan kreatif.

Terdapat juga sesetengah kawasan yang masyarakatnya membina pelbagai jenis replika gergasi seperti berbentuk masjid dan ketupat dengan tulisan selamat hari raya sebagai latar belakangnya serta diterangi pelita panjut. Selain itu, ada sesetengah kampung juga menghiasi pintu gerbang kampung masing-masing dengan susunan cahaya pelita bagi menambah kemeriahan pada penghujung bulan Ramadan.

Dalam usaha mengembalikan tradisi memasang pelita, kerajaan negeri Terengganu mengambil inisiatif menerusi Jabatan Pelancongan Negeri Terengganu menganjurkan Pelita Raya Beautiful Terengganu bertempat di Kampung Budaya Terengganu (KBT), Kompleks Muzium Negeri Terengganu yang merupakan tahun kedua penganjurannya pada tahun 2022. Tujuannya adalah untuk mengembalikan nostalgia dan cara hidup generasi terdahulu dan bukannya mencontohi kepercayaan agama lain.

Sepanjang program, para pengunjung berpeluang melihat pelbagai hiasan pelita raya yang mengindahkan rumah-rumah tradisional di perkampungan tersebut seperti jambatan ikonik Tasik Kenyir, rumah bot, wau dan lain-lain lagi. Penganjurannya bukan sahaja menonjolkan Terengganu sebagai destinasi pelancongan Ramadan, bahkan turut mempromosikan Kampung Budaya Terengganu sebagai salah satu destinasi dan produk pelancongan negeri tersebut.

Tradisi malam tujuh likur merupakan warisan generasi terdahulu yang perlu diteruskan walaupun tidak dinyatakan dalam Islam. Amalan ini juga sebenarnya secara tidak langsung mampu merapatkan silaturahim antara masyarakat ketika bersama-sama melakukan aktiviti tersebut. Amalan ini tiada salahnya, namun jika diniatkan dengan iktikad tertentu seperti untuk menjemput malaikat masuk ke rumah, maka hal tersebut tidak dibenarkan kerana bertentangan dengan ajaran Islam.

Di samping itu, amalan ini sebenarnya boleh dilakukan dan tidak menjadi sebab dan penghalang kepada umat Islam untuk meninggalkan amal ibadat kerana di penghujung hari-hari terakhir Ramadan, kita seharusnya lebih banyak mendekatkan diri kepada Allah SWT. Malam tujuh likur merupakan antara tradisi unik dalam bulan Ramadan bagi masyarakat Malaysia yang dilihat mampu menjadi antara produk pelancongan untuk menarik para pelancong berkunjung ke negara kita selain menyemarakkan lagi sambutan Hari Raya Aidilfitri.


Kembara Perpadu[email protected] Kukuhkan Jati Diri dan Semangat Perpaduan Mahasiswa

Untuk mendapatkan maklumat terkini, ikuti kami melalui Telegram

Shah Alam – Kementerian Perpaduan Negara melancarkan program Kembara [email protected] pada 17 April lalu di Universiti Teknologi Mara, Kampus Puncak Alam, Selangor (UiTM Puncak Alam).

Ketua Setiausaha Kementerian Perpaduan Negara, Dato’ Indera Noridah Abdul Rahim yang mewakili Menteri Perpaduan Negara, YB Datuk Aaron Ago Anak Dagang hadir menyampaikan ucapan dan seterusnya menyempurnakan pelancaran program tersebut.

Menurut Ketua Setiausaha Kementerian Perpaduan Negara, Dato’ Indera Noridah Abdul Rahim, program Kembara [email protected] yang dilancarkan pada hari tersebut merupakan antara program yang telah dirancang berdasarkan kepada Kerangka Perpaduan Malaysia MADANI.

“Mahasiswa merupakan antara golongan penting yang bertindak sebagai ejen agenda perpaduan nasional di negara kita yang berbilang kaum. Oleh sebab itu, program Kembara [email protected] merupakan program pertama yang dilancarkan di bawah program flagship kementerian, iaitu Kembara Perpaduan Malaysia,” ujar Dato’ Indera Noridah Abdul Rahim yang membacakan teks ucapan perasmian ketika majlis pelancaran program tersebut.

Dato’ Indera Noridah Abdul Rahim turut berkata, program itu memberi fokus kepada program yang melibatkan mahasiswa berteraskan tiga kluster utama Kembara Perpaduan Malaysia MADANI, iaitu Semarak Kenegaraan, Semarak Perpaduan dan Program Komuniti Rahmah.

Tambah beliau lagi, program ini berupaya dijadikan sebagai platform bagi mahasiswa untuk memperkasakan semangat patriotisme, saling mengeratkan hubungan toleransi antara kaum dan menyemai semangat kebersamaan demi kemajuan negara.

“Saya amat berharap supaya institusi-institusi pengajian tinggi sama ada awam atau swasta, politeknik, kolej matrikulasi atau Institut Pendidikan Guru Malaysia (IPGM) dapat menjadi tapak integrasi dalam memupuk perpaduan dan kesepaduan masyarakat majmuk di negara kita termasuklah menganjurkan pelbagai program berkaitan perpaduan semasa Minggu Perpaduan Negara yang bakal berlangsung dari 20 hingga 26 Mei 2023 depan,” kata Dato’ Indera Noridah Abdul Rahim.

Program Chit Chat Belia yang bertemakan “MADANI: Bersediakah Kita?” turut diadakan semasa majlis pelancaran tersebut dengan dibarisi oleh panel seperti Pow Mei Foong (Atlet Bola Jaring Kebangsaan), Ahmad Danial  Nor Amin (Mahasiswa Jurusan Undang-undang) dan Mohammad Imral Aqil Mohd Salehuddin (Penyampai Radio).

Program ini disertai lebih 2000 orang mahasiswa termasuklah penyertaan dalam talian yang terdiri daripada ahli Sekretariat Rukun Negara yang merupakan beberapa pelajar daripada institut pengajian tinggi dari seluruh Malaysia. Program yang berlangsung secara santai dan penuh meriah ini merupakan kerjasama UiTM Puncak Alam dan Yayasan Sukarelawan Siswa (YSS).

Majlis pelancaran dan program Chit Chat Belia tersebut turut disiarkan secara dalam talian melalui Facebook Kementerian Perpaduan Negara di https://www.facebook.com/PerpaduanNegara/videos/237715995469954.